**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Ιανουαρίου 2023, ημέρα Τετάρτη και ώρα 13.15΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Νικόλαος Γιατρομανωλάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η πρώτη συνεδρίαση της Επιτροπής μας για το 2023 και εύχομαι να έχουμε μια καλή χρονιά, με υγεία, ειρήνη κι ευημερία για όλους τους Έλληνες και όλες τις Ελληνίδες.

Σήμερα, θα συζητήσουμε το σχέδιο νόμου του Υπουργείου Πολιτισμού και Αθλητισμού «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».

Θα ξεκινήσουμε με τον Εισηγητή της Πλειοψηφίας, τον κ. Ιάσωνα Φωτήλα, ο οποίος θα συνδεθεί μέσω WebEX.

 Κύριε Φωτήλα, έχετε τον λόγο για 10 λεπτά.

**ΙΑΣΩΝ ΦΩΤΗΛΑΣ (Εισηγητής της Πλειοψηφίας):** Καλησπέρα κι από μένα. Χρόνια πολλά, καλή χρονιά, με υγεία και ειρήνη σε όλο τον κόσμο.

Κυρίες και κύριοι συνάδελφοι, όλοι γνωρίζουμε την αξία του πολιτισμού, καθώς, επίσης, και τη συμβολή του στη βιώσιμη οικονομική και κοινωνική ανάπτυξη. Ξέρουμε, επίσης, ότι η ενσωμάτωση της δράσης του πολιτισμού και κάθε πτυχής αυτού στις διακρατικές συμφωνίες είναι απαραίτητο τμήμα, για τη δημιουργία ισχυρών και αποτελεσματικών δεσμών. Υπό το πρίσμα αυτό και στο κομμάτι του σύγχρονου πολιτισμού, προωθούνται από την ελληνική Κυβέρνηση και την ηγεσία του Υπουργείου Πολιτισμού οι κινηματογραφικές συμπαραγωγές. Ύστερα από την υπογραφή της αναθεωρημένης Σύμβασης του Συμβουλίου της Ευρώπης για την κινηματογραφική συμπαραγωγή, στο Ρότερνταμ της Ολλανδίας, από τον εκπρόσωπο του Υπουργείου Πολιτισμού, το 2017 και την κύρωση αυτής από το Ελληνικό Κοινοβούλιο, το 2022, η ελληνική Κυβέρνηση επιδεικνύει γρήγορα αντανακλαστικά και φέρνει σήμερα στο ελληνικό Κοινοβούλιο την Κύρωση της Συμφωνίας για τις Ελληνογαλλικές Κινηματογραφικές Παραγωγές.

Η παρούσα Συμφωνία έρχεται να αντικαταστήσει εκείνη του 1973. Υπογράφηκε στις Κάννες, τον Μάιο του 2022 και, με αυτόν τον τρόπο, ενισχύεται η ελληνική κινηματογραφία, μέσα σε ένα ιδιαίτερα ανταγωνιστικό ευρωπαϊκό περιβάλλον, ενώ υποστηρίζονται έμπρακτα τα κινηματογραφικά έργα μυθοπλασίας, ντοκιμαντέρ και animation.

Σκοπός των σχετικών διακρατικών συμφωνιών είναι η διασφάλιση ενός αποτελεσματικού πλαισίου στήριξης και ενίσχυσης της ευρωπαϊκής κινηματογραφικής παραγωγής, καθώς επίσης και η προστασία των γενικότερων αρχών της κοινής πολιτιστικής κληρονομιάς των μερών, που υπογράφουν τη Συμφωνία. Σημειώνεται ότι με τον τρόπο αυτόν γίνεται εφικτή και η υπεράσπιση της πολιτιστικής πολυμορφίας της Ευρωπαϊκής Ένωσης.

Η αναθεώρηση της Συμφωνίας των Ελληνογαλλικών Κινηματογραφικών Συμπαραγωγών, αν μη τι άλλο, είναι επιβεβλημένη, γιατί αποτελεί διεθνή υποχρέωση της χώρας, έναντι της γαλλικής δημοκρατίας. Περαιτέρω, είναι σημαντική η κύρωση της Συμφωνίας αυτής, δεδομένης της καίριας σημασίας της διεθνούς συνεργασίας, στη σύγχρονη κινηματογραφική βιομηχανία και αφετέρου, της ισχυρής θέσης που κατέχει η Γαλλία στα διεθνή κινηματογραφικά δρώμενα.

Παράλληλα, τα οφέλη, που προκύπτουν από την κύρωση της παρούσας Συμφωνίας, είναι ποικίλα. Πιο συγκεκριμένα, η κύρωση της Συμφωνίας θα συμβάλει καθοριστικά στην αύξηση του αριθμού των διμερών συμπαραγωγών Ελλάδας-Γαλλίας, καθώς, επίσης και στην αύξηση της συνεισφοράς τους στην εθνική οικονομία.

Επιπλέον, εναρμονίζονται οι ελληνογαλλικές κινηματογραφικές συμπαραγωγές με την αναθεωρημένη Σύμβαση του Συμβουλίου της Ευρώπης και με το σύγχρονο μοντέλο των διακρατικών συμβάσεων κινηματογραφικής συμπαραγωγής, το οποίο, ανάμεσα σε άλλα, ενισχύει για λόγους ευελιξίας και ευχερέστερης συμμετοχής, οικονομικά πιο αδύναμους παραγωγούς, με μικρότερα ποσοστά συμμετοχής, προκειμένου ένα κινηματογραφικό έργο να εμπίπτει σε καθεστώς συμπαραγωγής, λαμβάνοντας υπόψη την ίδια στιγμή τις τεχνολογικές εξελίξεις, που έχουν συμβεί.

Το παρόν νομοσχέδιο περιλαμβάνει 13 άρθρα, καθώς επίσης κι ένα παράρτημα, το οποίο προβλέπει τη διαδικασία εφαρμογής. Στις επιμέρους διατάξεις του νομοσχεδίου, δίνονται οι ορισμοί των εννοιών «κινηματογραφικό έργο», «κινηματογραφική συμπαραγωγή» και «συμπαραγωγός». Πρόκειται για έννοιες, που ισχύουν, στο πλαίσιο της συμφωνίας και προσδιορίζονται οι αρμόδιες αρχές για την εφαρμογή της, ήτοι το Ελληνικό Κέντρο Κινηματογράφου, άρθρο 1.

Επιπλέον, τα κινηματογραφικά έργα ελληνογαλλικής συμπαραγωγής και τα οποία εμπίπτουν στη Συμφωνία, ορίζεται ότι θα απολαμβάνουν αμφότερα τα ίδια πλεονεκτήματα με τα εθνικά κινηματογραφικά έργα και την ίδια στιγμή καθορίζονται οι γενικές προϋποθέσεις υπαγωγής, σε καθεστώς συμπαραγωγής και περιγράφεται το γενικό πλαίσιο της διαδικασίας με το άρθρο 2. Στο άρθρο 3, εξειδικεύονται οι προϋποθέσεις υπαγωγής σε καθεστώς συμπαραγωγής, ενώ με το άρθρο 4, προσδιορίζεται το ελάχιστο ποσοστό 10% και το μέγιστο ποσοστό 90% συμπαραγωγών εκάστου μέρους, καθώς επίσης ορίζεται στο ίδιο άρθρο ότι «η τεχνική και καλλιτεχνική συμμετοχή των συμπαραγωγών θα πρέπει να είναι ανάλογη με την οικονομική του συνεισφορά».

Με το άρθρο 5, ορίζεται ότι «για να υπαχθεί ένα έργο σε καθεστώς ελληνογαλλικής συμπαραγωγής, θα πρέπει ο κάθε συμπαραγωγός να έχει συγκυριότητα στα δικαιώματα της ιδιοκτησίας».

Στο άρθρο 6 θεσπίζεται η υποχρέωση των μερών να παρέχουν διευκολύνσεις, αναφορικά με τη μεταφορά και διαμονή του καλλιτεχνικού και τεχνικού προσωπικού, καθώς επίσης και στην εισαγωγή και εξαγωγή του τεχνικού εξοπλισμού.

Στο άρθρο 7, διατυπώνεται η Αρχή της Ισορροπίας στην οικονομική, τεχνική και καλλιτεχνική συμμετοχή των μερών. Επιπλέον, στο ίδιο άρθρο ορίζεται και το γενικό πλαίσιο για την εποπτεία της τήρησης της Συμφωνίας.

Στο άρθρο 8, θεσπίζεται η υποχρέωση αναφοράς του καθεστώτος συμπαραγωγής στο θέμα των τίτλων αρχής και τέλους, καθώς επίσης και σε διαφημίσεις ή άλλου τύπου μέσα δημοσιότητας.

Στο άρθρο 9, κατοχυρώνεται η δυνατότητα συμμετοχής στις ελληνογαλλικές συμπαραγωγές παραγωγών από τρίτα κράτη.

Με το άρθρο 10, ορίζεται η συγκρότηση και λειτουργία μικτής επιτροπής για την εφαρμογή της Συμφωνίας και τα διαδικαστικά λειτουργίας αυτής. Τέλος, στη Συμφωνία ορίζεται ο τρόπος επίλυσης διαφορών, που προκύπτουν από την ερμηνεία της Συμφωνίας του άρθρου 11, η κατάργηση της προηγούμενης συμφωνίας επί των ελληνογαλλικών κινηματογραφικών σχέσεων, το άρθρου 12 και τέλος, προσδιορίζεται ο χρόνος έναρξης της Συμφωνίας.

Στο Παράρτημα της Συμφωνίας εξειδικεύεται η διαδικασία για την προσωρινή και οριστική υπαγωγή του κινηματογραφικού έργου στο καθεστώς της ελληνογαλλικής κινηματογραφικής συμπαραγωγής - το άρθρο 1. Στη συνέχεια, ορίζεται το Ελληνικό Κέντρο Κινηματογράφου, ως ο φορέας, που θα ορίζει τα μέλη εκ μέρους της Ελληνικής Κυβέρνησης στη μικτή Επιτροπή - στο άρθρο 2. Δίνεται η δυνατότητα του αρμόδιου Υπουργού να ρυθμίζει, με σχετική Υπουργική Απόφαση, ειδικότερα θέματα, αναφορικά με την εφαρμογή των όρων της Συμφωνίας - το άρθρο 3. Προβλέπεται η παύση της ισχύος του προηγούμενου νομοθετικού πλαισίου - το άρθρο 4 - και τέλος, ορίζεται η έναρξη ισχύος του τηλεοπτικού νόμου, με το άρθρο 5.

Σε κάθε περίπτωση, με την κύρωση της παρούσας Συμφωνίας, αναμένεται να αυξηθεί ο αριθμός των κινηματογραφικών έργων ελληνογαλλικής συμπαραγωγής, κάτι το οποίο θα συμβάλλει σημαντικά στην οικονομία, ιδιαίτερα, μέσω της αύξησης των επενδύσεων στον εγχώριο κινηματογραφικό τομέα και συνάμα, μέσω της αύξησης του τουρισμού. Την ίδια στιγμή, θα συνεισφέρει σημαντικά στην αναβάθμιση του εγχώριου πολιτιστικού προϊόντος.

Στο σημείο αυτό, να τονίσουμε τη σημαντική διευκόλυνση, που παρέχεται στους Έλληνες παραγωγούς, μέσω της παρούσας Συμφωνίας, να συμμετέχουν στις ελληνογαλλικές κινηματογραφικές συμπαραγωγές και να προάγεται, με αυτόν τον τρόπο και η εξωστρέφειά τους. Πιο συγκεκριμένα, οι αναλογίες συμμετοχής σε συμπαραγωγές διαφοροποιούνται και γίνονται σημαντικά ευνοϊκότερες, δεδομένου ότι μειώνεται το ελάχιστο και το μέγιστο ποσοστό συνεισφοράς, τα οποία διαμορφώνονται σε 10 και 90%, αντίστοιχα. Έτσι, οι Έλληνες παραγωγοί μπορούν να συμμετέχουν, με μικρότερο ποσοστό, σε συμπαραγωγές υψηλού προϋπολογισμού. Στην αντίθετη περίπτωση, όταν οι Έλληνες παραγωγοί συμμετέχουν, με υψηλό ποσοστό συμμετοχής, γίνεται πιο εύκολη η αναζήτηση Γάλλου παραγωγού.

Κατόπιν όλων των παραπάνω, εισηγούμαι την Κύρωση της παρούσας Συμφωνίας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):**  Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Καλή χρονιά και από εμάς, με υγεία και δύναμη. Θα ήθελα να ξεκινήσω, λέγοντας ότι σε μία δύσκολη εποχή για τον σύγχρονο πολιτισμό, με πολλά αιτήματα, διεκδικήσεις και εκκρεμείς απαντήσεις, ερχόμαστε να συζητήσουμε για τη διμερή Συμφωνία για τις ελληνογαλλικές συμπαραγωγές. Θα ήθελα να μείνω πολύ λίγο στη Συμφωνία. Είναι μία Συμφωνία, που έρχεται να αντικαταστήσει αυτήν του 1973 και έρχεται μάλιστα να φτιάξει ένα νομικό πλαίσιο, που ορίζει, με το σύγχρονο τρόπο, αυτές τις συμπαραγωγές. Το πρόβλημα είναι και θα θέλαμε εδώ μία απάντηση, ότι δεν καθορίζεται κάποια οικονομική δέσμευση συγκεκριμένη, γιατί ξέρουμε ότι από το 2015 και μετά, υπήρχε ταμείο για την ενθάρρυνση των συμπαραγωγών κινηματογραφικών έργων μεγάλου μήκους, μεταξύ της Γαλλίας και της Ελλάδας και ήταν ορισμένο το ποσό γι’ αυτές τις συμπαραγωγές. Τώρα, δεν βλέπουμε κανένα τέτοιο συγκεκριμένο κονδύλι, αλλά θα μείνουμε, προς το παρόν, στο θέμα της επιφύλαξης. Λέμε ότι επιφυλασσόμαστε για την Ολομέλεια και θα επανέλθουμε, αφού ακούσουμε δύο διευκρινίσεις ή την τοποθέτηση του Υπουργού.

 Θα ήθελα, όμως, κύριε Πρόεδρε, να μείνω σε αυτό το θέμα του σύγχρονου πολιτισμού, το οποίο βρίσκεται στην επικαιρότητα. Οι καλλιτέχνες, ο κόσμος του σύγχρονου πολιτισμού βρίσκονταν στο δρόμο και μέσα στις γιορτές και εχθές, για ένα μείζον ζήτημα. Θα ήθελα να πω στον Υφυπουργό, τον κύριο Γιατρομανωλάκη, χθες, που ήταν τόσος κόσμος, με συγκεκριμένες διεκδικήσεις, η απάντηση ενός Υπουργού δεν είναι στην αντιπολίτευση. Η απάντηση ενός Υπουργού είναι στους ανθρώπους, που διεκδικούν, σε αυτούς δεσμεύεται, σε αυτούς λογοδοτεί και μετά, με την αντιπολίτευση, ας ορίσουμε και τη συζήτηση, στο πλαίσιο της Βουλής, σε οποιοδήποτε θεσμικό πλαίσιο. Επειδή, όμως έχει γίνει κανόνας πια από την Κυβέρνηση και τους Υπουργούς της σε κάθε θέμα διεκδίκησης της κοινωνίας, αντί να απαντάει στην κοινωνία, απαντάει στην αντιπολίτευση, παίζοντας το ρόλο της αντιπολίτευσης στην αντιπολίτευση και έχοντας, ως γενική γραμμή, ότι «πώς θα αναπαράγουμε το αντί-ΣΥΡΙΖΑ μέτωπο; Με έναν τρόπο, αποδεικνύοντας συνέχεια, με ψέματα, με αλχημείες, να δείξουμε ότι επί Κυβέρνησης ΣΥΡΙΖΑ δεν έγινε τίποτα». Θα μου επιτρέψετε, λοιπόν, κύριε Υφυπουργέ, σε αυτή τη μακροσκελέστατη επιστολή σας, που μου στείλατε χθες, στην ανακοίνωσή σας, σε μένα προσωπικά, να θυμίσω ελάχιστα πράγματα, τα οποία έκανε η Κυβέρνηση ΣΥΡΙΖΑ. Καλό είναι να τα έχετε υπόψη σας και μετά, την κριτική μπορείτε να την ασκήσετε, αυτό είναι η δημοκρατία. Αυτή η κυβερνητική πολιτική, «αντιπολίτευση στην Αξιωματική Αντιπολίτευση», «δεν κάνατε τίποτα», δεν μπορεί να συνεχίσει, ειδικά όταν είναι κόσμος στο δρόμο. Μα, είναι δυνατόν να μην απαντάτε στον κόσμο και να απαντάτε σε μένα;

Θέλω, λοιπόν, να πω μερικά πράγματα. Ο νόμος 4481/2017 φέρνει, μετά από εξαντλητική διαβούλευση, το νέο νομοθετικό πλαίσιο για τα πνευματικά δικαιώματα. Θυμάται κανείς τι είχε γίνει με τα πνευματικά δικαιώματα, σε αυτή τη χώρα; Και πόσος κόπος χρειάστηκε, για να φτάσουμε εν τέλει, για να μην πω όλη τη διαδικασία, στη δημιουργία της ΕΔΕΜ;

Δεύτερο θέμα, δεν θα τα πω όλα, γιατί δεν έχει νόημα. Το 2017 και πάλι ξαναφέραμε σε νέα αντικειμενική και ασφαλή βάση τις επιχορηγήσεις, για σχήματα ελεύθερου θεάτρου και ομάδων χορού. Καθιερώσαμε ειδικό κωδικό στον Προϋπολογισμό του Υπουργείου Πολιτισμού, δεσμευτικό για τη χρηματοδότηση του θεάτρου, με σημαντικό, για τη δύσκολη αυτή περίοδο, κονδύλι.

Προχωρήσαμε σε νομοθετική ρύθμιση, για την ισοτιμία των πτυχίων καλλιτεχνικής εκπαίδευσης, που είχαν απονεμηθεί, προ του 2003. Η Κοινή Υπουργική Απόφαση εκδόθηκε το 2018 και έτσι αποκαταστήσαμε μία χρονίζουσα αδικία, σε βάρος μιας μεγάλης κατηγορίας καλλιτεχνών. Και εδώ ρωτάω: Κύριε Υφυπουργέ, είχατε ένα σκαλοπάτι για να πατήσετε, για να προχωρήσετε παραπέρα, ως κυβέρνηση, για να λυθεί αυτή η χρόνια αδικία, απέναντι στους ανθρώπους, που υπηρετούν το σύγχρονο πολιτισμό, στα ωδεία, στις θεατρικές σχολές, στις σχολές χορού κλπ. Αντί, λοιπόν, γι’ αυτό προχωράτε σε μία διευθέτηση, που η λέξη δεν αρμόζει καθόλου, προχωράτε σε μία κίνηση, η οποία είναι εκτός οποιουδήποτε θεσμικού πλαισίου και γυρίζει την όλη συζήτηση πίσω. Λέτε συνέχεια ότι με το Προεδρικό Διάταγμα δεν αλλάζει σε τίποτα ο ορισμός Δ.Ε. των πτυχίων των ανθρώπων αυτών και αναρωτιούνται οι άνθρωποι, τότε γιατί περνάνε το Προεδρικό Διάταγμα; Γιατί δεν αφαιρείτε αυτούς τους πτυχιούχους από το Προεδρικό διάταγμα; Αυτή είναι η απλή σκέψη, που κάνουν και γι’ αυτό διεκδικούν.

Τι προχωρήσατε για τη διαβάθμιση των πτυχίων; Τι έχετε κάνει μέχρι σήμερα; Εμείς έχουμε στο πρόγραμμά μας και δεσμευόμαστε γι’ αυτό. Μπορείτε να μας κάνετε κριτική, γιατί δεν το κάναμε; Να μας την κάνετε και να το συζητήσουμε και το ξέρετε, εσείς ειδικά, κύριε Υφυπουργέ, ότι στη συζήτηση είμαι πάντα ανοιχτή και στο διάλογο, καλή τη πίστη, ακόμα και για δύσκολα θέματα. Τι έχει γίνει για τη διαβάθμιση; Εμείς δεσμευόμαστε, θα γίνει διαβάθμιση πτυχίων. Καταρχάς και καταρχήν, άρση αυτής της αδικίας του Προεδρικού διατάγματος, Τ.Ε οι άνθρωποι ή Π.Ε., αν έχουν πανεπιστημιακό πτυχίο, αλλά Τ.Ε. όλοι, όπως ήταν και πριν, για να φύγει αυτή η κατάφωρη αδικία και η ταπείνωση στους ανθρώπους στον πολιτισμό. Πάνω απ’ όλα, είναι ταπείνωση. Το πρόγραμμα μας λέει διαβάθμιση πτυχίων και Ανώτατη Σχολή Παραστατικών Τεχνών. Αν αυτό θα γίνει με πανεπιστημιακά τμήματα ή Ανώτατη Σχολή Παραστατικών Τεχνών, που είναι και η απόφαση του Συνεδρίου του ΣΥΡΙΖΑ και είναι στο πρόγραμμα, αυτό θα το δούμε. Δεν μπορούμε, όμως, άλλο να εμπαίζουμε και να αναπαράγουμε αυτή τη χρόνια αδικία. Δεν είναι ούτε της δικής σας Κυβέρνησης τώρα ούτε της δικής μας, πολύ περισσότερο, αλλά έχει ξεκινήσει τουλάχιστον σε όλη τη Μεταπολίτευση. Λοιπόν, ας απαντήσουμε σε αυτό και ας αφήσουμε όλα τα άλλα. Γράψατε πολλά χθες, σας λέω δεν έχω διάθεση να ασχοληθώ με αυτά, γιατί δεν είναι εκεί το επίδικο και δεν αφορά την κοινωνία ποιος θα επιρρίψει ευθύνες στον άλλον.

 Αλλά, τώρα, να σας πω για την Εθνική Πινακοθήκη; Κύριε Γιατρομανωλάκη, έπρεπε να σας έχουμε ενημερώσει και για την Εθνική Πινακοθήκη και για το Εθνικό Μουσείο Σύγχρονης Τέχνης. Ποιος «ξεπάγωσε» αυτά τα έργα, που είχαν μείνει «παγωμένα», για να φτάσετε να κόβετε κορδέλες;

Δεν θα πω για την εθνική πολιτική για το βιβλίο, δεν θα πω για τους διαγωνισμούς, για τους μεγάλους πολιτιστικούς φορείς, διαγωνισμούς, που κατάργησε η κυρία Μενδώνη, με το καλημέρα, για να φτάσουμε στα φαινόμενα Λιγνάδη. Δεν θα αναφερθώ σε χίλια δύο άλλα. Δεν θα πω, επίσης, για το MOMusστη Θεσσαλονίκη.

Όλα αυτά τα απαξιώνετε, για να δείξετε ότι δεν έκανε τίποτα η προηγούμενη Κυβέρνηση. Όμως, όταν είναι κάποιος κυβέρνηση, σε αυτόν ασκείται κριτική. Αυτή η Κυβέρνηση πρέπει να λογοδοτήσει στους ανθρώπους.

Και θέλω να πω κάτι, κ. Γιατρομανωλάκη. Είσαστε σε θέση σήμερα, εδώ σε αυτή τη Βουλή, να πείτε - είπατε ξεκινάμε από το μηδέν, φτιάχνουμε επιτροπές, θα έπρεπε να έχουν φτιαχτεί - και να ξεκινήσετε από το θεμελιώδες, το Π/Δ που αφορά τον κόσμο του σύγχρονου πολιτισμού; Ο κόσμος του σύγχρονου πολιτισμού φεύγει από αυτό το ντροπιαστικό και προσβλητικό για τον πολιτισμό Π/Δ και τον ορισμό, ως ΔΕ των πτυχίων τους. Αν είσαστε σε θέση να το πείτε σήμερα, σε αυτή την Βουλή και να δεσμευτείτε, όπως το κάνουμε εμείς, να τα συζητήσουμε όλα τα άλλα.

Εάν ήσαστε σε θέση να πείτε ότι δεν έχει δικαίωμα η Υπουργός Παιδείας να πετάξει από τα σχολικά προγράμματα τα καλλιτεχνικά μαθήματα, υποβαθμίζοντας και ταπεινώνοντας ακόμα μία φορά τον πολιτισμό. Αν μπορείτε να απαντήσετε σε όλα αυτά και να κάνετε συσκέψεις, επιτέλους, και με τα σωματεία των εργαζομένων στον πολιτισμό, διότι ακούσαμε για μία Διυπουργική, ένα συμβούλιο που έκανε η Κυβέρνηση ή θα φτιάξει με προσωπικό της και δεν ακούμε πουθενά τα σωματεία.

Αυτά έχω να πω. Επιφυλασσόμαστε, κύριε Πρόεδρε, επί της αρχής για τη Συμφωνία στην Ολομέλεια της Βουλής.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο θα λάβει ο Ειδικός Αγορητής του Κινήματος Αλλαγής, κ. Κωνσταντόπουλος.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, η σημερινή συνεδρίαση της Επιτροπής μας πραγματοποιείται, εν μέσω μιας νέας ευρύτερης συζήτησης των τελευταίων ημερών, αναφορικά με τα Γλυπτά του Παρθενώνα. Και θα έλεγα εδώ ότι έχουμε δει ένα πλήθος δημοσιευμάτων, ιδίως στον ξένο τύπο, να μιλούν για συζητήσεις και όρους επιστροφής των Γλυπτών.

Αγαπητοί συνάδελφοι, ο επαναπατρισμός των Γλυπτών του Παρθενώνα αποτελεί πλέον μια οικουμενική απαίτηση, μια απαίτηση πέρα από ηθική υποχρέωση της Ευρώπης ή τη δική μας ελληνική νόμιμη διεκδίκηση. Η επανένωση των Γλυπτών του Φειδία, στο Μουσείο της Ακρόπολης, θα αποκαταστήσει μια ιστορική και πολιτιστική αδικία εις βάρος της Ελλάδας, της πατρίδας μας, εις βάρος της ιστορίας μας, εις βάρος του πολιτισμού μας. Ένα όραμα, που αναδείχθηκε ιδιαίτερα, με την επιμονή της Μελίνας Μερκούρη, το 1985 και εντάσσεται σήμερα, στην ευρύτερη συζήτηση για το τέλος της αποικιοκρατικής εποχής των μουσείων.

Εμείς, ως ελληνικό κράτος, δεν μπορούμε να αναγνωρίσουμε στο Ηνωμένο Βασίλειο ή στο Βρετανικό Μουσείο δικαιώματα επί των λαφύρων μιας κλοπής. Η εθνική μας θέση είναι σαφής και έχει διατυπωθεί, θα έλεγα, συστηματικότατα, επί δεκαετίες, στην UNESCO, στο πλαίσιο των διαπραγματεύσεων για την αποκατάσταση της ακεραιότητας του εμβληματικού μνημείου της παγκόσμιας πολιτιστικής μας κληρονομιάς.

Η επιστροφή των Γλυπτών του Παρθενώνα, αγαπητοί συνάδελφοι, χρειάζεται να σχεδιασθεί μέσα από τη συνεργασία των δύο μερών, στο πλαίσιο μιας προσέγγισης, το επίκεντρο της οποίας, δεν θα είναι η διαπραγμάτευση ενός ιστορικά, εθνικά, νομικά και πολιτιστικά αβάσιμου δανεισμού. Στο πλαίσιο αυτό, θεωρούμε ότι δεν θα χρησιμοποιηθεί ποτέ και πουθενά ο όρος «δάνειο ή δανεισμός», που παραπέμπει σε νόμιμη κτήση κυριότητας.

 Άλλωστε, έως σήμερα, γνωρίζουμε όλοι ότι το Υπουργείο Πολιτισμού σταθερά υποστηρίζει ότι η χώρα δεν αναγνωρίζει στο Βρετανικό Μουσείο καμία νομή, καμία κατοχή και καμία κυριότητα επί των Γλυπτών. Κάτι, δηλαδή, που για εμάς αποτελεί διαχρονική θέση για την πατρίδα μας και δεν έχει αλλάξει, έως σήμερα, ποτέ.

Η Κυβέρνηση, λοιπόν, θα πρέπει να μας ενημερώσει αναλυτικά εδώ στη Βουλή, μέσα από τις απαραίτητες θεσμικές διεργασίες, για το σχεδιασμό και την πορεία των διαπραγματεύσεων επί του ζητήματος αυτού.

Έρχομαι τώρα, λοιπόν, στο νομοσχέδιο. Εισάγεται, κ. Υπουργέ, προς Κύρωση η Σύμβαση, που υπεγράφη, στις Κάννες, τον Μάιο του 2022, μεταξύ Ελλάδας και Γαλλίας, για τις κινηματογραφικές συμπαραγωγές. Η Σύμβαση αυτή αποτελεί ουσιαστικά, θα έλεγα εδώ, αγαπητοί συνάδελφοι, μια σύμβαση του Συμβουλίου της Ευρώπης για τις κινηματογραφικές συμπαραγωγές, που κυρώθηκε, πριν από ένα χρόνο, με το ν. 4880/2022. Μια σύμβαση, άλλωστε, που η Ελληνική Ακαδημία Κινηματογράφου και όλη η κοινότητα των κινηματογραφικών παραγωγών υποδέχτηκαν με μεγάλη χαρά.

Η Σύμβαση με τη Γαλλία αντικαθιστά αντίστοιχη, παλαιότερη συμφωνία και θέτει τη συνεργασία των δύο χωρών, σε μια νέα εποχή. Εδώ, θα έλεγα ότι επικαιροποιείται, επιτέλους, ένα θεσμικό πλαίσιο, με βάση την αναθεωρημένη Σύμβαση του Συμβουλίου της Ευρώπης, αλλά και με βάση τα σύγχρονα δεδομένα και τις ανάγκες των κινηματογραφικών παραγωγών.

Εδώ, αγαπητοί συνάδελφοι, θα πρέπει να τονιστεί ότι είναι ιδιαίτερα σημαντικό το γεγονός ότι εναρμονίζεται με το σύγχρονο μοντέλο των δημοκρατικών συμβάσεων κινηματογραφικής συμπαραγωγής. Και αυτό γιατί; Διότι πρέπει να διευκολύνονται οι συμπαραγωγές και ιδίως να στηρίζονται οι αδύναμοι παραγωγοί. Και αυτό πιστεύω ότι είναι και το ζητούμενο, να στηριχθούν, δηλαδή, οι αδύναμοι παραγωγοί.

Πιο αναλυτικά. Στη Σύμβαση, δίνονται σχετικοί ορισμοί για τις συμπαραγωγές, που καταλαμβάνει η Συμφωνία αυτή και ορίζονται οι προϋποθέσεις και η διαδικασία να θεωρηθεί ένα έργο, ως συμπαραγωγή Ελλάδας και Γαλλίας. Βέβαια, εδώ, αρμόδια αρχή για τη χώρα μας ορίζεται το Ελληνικό Κέντρο Κινηματογράφου. Περαιτέρω, θα έλεγα ότι εδώ εξομοιώνονται τα κινηματογραφικά έργα, που εμπίπτουν στο πεδίο της Συμφωνίας, με τα εθνικά κινηματογραφικά έργα, που απολαμβάνουν τα αντίστοιχα πλεονεκτήματα.

Μάλιστα εδώ, κύριε Υπουργέ, ορίζεται ότι για να υπαχθεί ένα έργο σε καθεστώς Ελληνογαλλικής συμπαραγωγής, θα πρέπει ο κάθε συμπαραγωγός να έχει συγκυριότητα στα δικαιώματα ιδιοκτησίας επί της κινηματογραφικής ταινίας.

Εδώ, πρέπει επίσης να τονιστεί ότι το ελάχιστο ποσοστό συνεισφοράς κάθε συμπαραγωγού ορίζεται στο 10% και το μέγιστο στο 90%. Άρα, δηλαδή, τι βλέπουμε εδώ και είναι θετικό; Ότι ευνοούνται οι μικρότεροι παραγωγοί, που μπορούν να συμμετάσχουν σε μια τέτοια συμφωνία και αυτό είναι το πλέον σημαντικό. Η δε τεχνική και καλλιτεχνική συμμετοχή των παραγωγών κάθε χώρας, είναι ανάλογη με την οικονομική συνεισφορά.

Τώρα, όσον αφορά τους παραγωγούς των τρίτων κρατών. Θα μπορούσαν εδώ, κύριε Υπουργέ, να συμμετέχουν στις παραγωγές αυτές, με τις προϋποθέσεις, φυσικά, που θέτει η Σύμβαση - και αυτό ας το κρατήσουμε. Ελλάδα και Γαλλία αναλαμβάνουν την υποχρέωση να διευκολύνουν την εισαγωγή και εξαγωγή του απαραίτητου υλικού και με τη διακίνηση, αλλά και τη διαμονή του καλλιτεχνικού και τεχνικού προσωπικού.

Ιδιαίτερα σημαντική, αγαπητοί συνάδελφοι, είναι η αρχή της ισορροπίας, που διατυπώνεται στη Σύμβαση, όσον αφορά την οικονομική, τεχνική και καλλιτεχνική συμμετοχή των μερών. Εδώ, επίσης, τίθεται το γενικό πλαίσιο, ώστε να διασφαλίζεται η τήρηση της αρχής αυτής. Μάλιστα, προωθείται, συνεπώς, η ενεργή συνεργασία μεταξύ των μερών.

Επίσης, θα πρέπει να σημειωθεί εδώ και να τονιστεί, ότι προβλέπεται η συγκρότηση και λειτουργία μεικτής Επιτροπής για την εφαρμογή της Συμφωνίας, η οποία θα συνεδριάζει, ανά διετία, εφόσον δεν απαιτούνται ειδικότερα θέματα της Συμφωνίας, που να ρυθμίζονται, με αποφάσεις του Υπουργείου Πολιτισμού.

Επίσης, να σημειώσουμε εδώ, ότι θα θέλαμε να μας διευκρινίσετε, κύριε Υπουργέ, τα καθήκοντα της μεικτής Επιτροπής των εμπειρογνωμόνων, γιατί είναι σημαντικό να ξέρουμε, αφού θα ψηφίσουμε κιόλας, τα καθήκοντα των εμπειρογνωμόνων της Επιτροπής. Και τούτο, ως προς τα κριτήρια. Δηλαδή, πρώτον, ως προς την επιλογή τους, δεύτερον, ως προς τη θητεία τους και φυσικά την αμοιβή τους.

Επίσης, θα θέλαμε να μας ενημερώσετε, κύριε Υπουργέ, αν υπάρχει συγκεκριμένος σχεδιασμός του Υπουργείου, ως προς την πιστοποίηση των Ελλήνων παραγωγών. Τούτο, διότι τα τελευταία χρόνια, με την αύξηση των ξένων παραγωγών, που γυρίζονται στην Ελλάδα, έχουν εμφανιστεί αρκετές νέες εταιρείες εκτέλεσης παραγωγής. Είναι αναγκαίο, λοιπόν, εδώ, να υπάρχει ένα σύστημα πιστοποίησης, ώστε να εξασφαλίζεται η απασχόληση κατάλληλου προσωπικού, καθώς και το ότι τηρούνται οι προδιαγραφές ασφάλειας στις διεξαγωγές των γυρισμάτων.

Αγαπητοί συνάδελφοι, οι κινηματογραφικές παραγωγές συμβάλλουν θετικά τόσο στην πολιτιστική ανάπτυξη όσο και στην ελληνική οικονομία. Ωστόσο, είναι γεγονός, ότι η παραγωγή κινηματογραφικών και τηλεοπτικών σειρών, στην Ελλάδα, αποτελεί ένα πολύ μικρό μέρος της εγχώριας οικονομίας. Γι’ αυτό, λοιπόν, θα πρέπει και να στηριχθεί ιδιαίτερα. Μάλιστα, θα έλεγα ότι όταν υλοποιούνται οι παραγωγές αυτές, λειτουργούν πολλαπλασιαστικά, για το σύνολο της οικονομίας, δημιουργώντας σημαντικό αριθμό θέσεων εργασίας. Αυτό που απαιτείται, λοιπόν, εδώ, είναι η στήριξη και η προώθηση των παραγωγών στη χώρα μας.

Ελλάδα και Γαλλία, λοιπόν, συνδέονται διαχρονικά, όπως γνωρίζουμε, με στενούς δεσμούς. Η Γαλλία μάλιστα συνιστά μια χώρα, με ισχυρή θέση, στο χώρο του κινηματογράφου. Η Κύρωση, λοιπόν, της εν λόγω Σύμβασης είναι ένα θετικό βήμα, κύριε Υπουργέ, για να ενισχυθούν και οι παραγωγές στη χώρα μας. Δίνει θα έλεγα, η συγκεκριμένη Κύρωση νέες επικαιροποιημένες δυνατότητες για συμπαραγωγές, σε συμφωνία με τις σύγχρονες τεχνολογικές εξελίξεις, που αναμένεται να λειτουργήσουν θετικά, τόσο για τους Έλληνες παραγωγούς, όσο φυσικά και για την εθνική μας οικονομία. Αυτό φυσικά, ας κρατηθεί.

Η Σύμβαση, εν τέλει, αγαπητοί συνάδελφοι, συμβάλλει στην προώθηση της συνεργασίας Ελλάδας και Γαλλίας στο χώρο του πολιτισμού, ενώ ταυτόχρονα ενισχύει τις σχέσεις μεταξύ των δύο λαών. Εν κατακλείδι, θα έλεγα ότι τη βλέπουμε θετικά. Περιμένουμε τις απαντήσεις σας, κύριε Υπουργέ. Ως προς την ψήφιση της εν λόγω Κύρωσης, θα τοποθετηθούμε στην Ολομέλεια. Επιφυλασσόμαστε, για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος, κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Να ξεκινήσω κι εγώ με την επικαιρότητα, την ζέουσα επικαιρότητα, μιας και χθες είχαμε την τελευταία κινητοποίηση των ανθρώπων, των αγωνιζόμενων καλλιτεχνών, μετά από αυτό το απαράδεκτο, για να μην πω κατάπτυστο Προεδρικό Διάταγμα, με τον αριθμό 85/2022. Ένας αγώνας του καλλιτεχνικού κόσμου, ο οποίος δεν μπορεί να πάει πιο πίσω και δεν πάει, βέβαια, από το αίτημα της απόσυρσης, κύριε Υπουργέ, αυτού του Προεδρικού Διατάγματος. Απόσυρσης, για τον προφανέστατο λόγο, ότι υποβαθμίζει τα πτυχία των καλλιτεχνών, υποβαθμίζει ακόμα περισσότερο και τα ίδια τα δικαιώματα των καλλιτεχνών. Γι’ αυτό και το αίτημά τους, το οποίο βεβαίως το Κ.Κ.Ε. στηρίζει, με όλες του τις δυνάμεις για την απόσυρση αυτού του Προεδρικού Διατάγματος, είναι προφανές. Ας αφήσει, λοιπόν, η Κυβέρνηση τους ελιγμούς και τις παλινωδίες και να αποσύρει, αυτή τη στιγμή, άμεσα, αυτό το Προεδρικό Διάταγμα, που έφερε αναστάτωση και οργή στον καλλιτεχνικό κόσμο. Βεβαίως, οφείλει αυτή η Κυβέρνηση, όπως και κάθε κυβέρνηση, επιτέλους, να συστήσει Ανώτατες Σχολές καλλιτεχνικές, δημόσιες, βέβαια και δωρεάν, ασφαλώς, οι οποίες θα λύσουν το ζήτημα, που υπάρχει, σε σχέση με την καλλιτεχνική εκπαίδευση στη χώρα μας. Σε μια χώρα, που ενώ επαίρεται για τον πολιτισμό της, την ίδια στιγμή έχει εξοβελίσει από τα σχολεία και από τη δημόσια σφαίρα την καλλιτεχνική εκπαίδευση και εν γένει, θα έλεγα εγώ, την αισθητική αγωγή.

Στο δεύτερο ζήτημα της επικαιρότητας, βεβαίως, το οποίο τρέχει, είναι το ζήτημα των λεηλατημένων, να μην το ξεχνάμε, γλυπτών του Παρθενώνα από τον Έλγιν, ο οποίος εκτός των άλλων, προξένησε τεράστιες καταστροφές και στο ίδιο το μνημείο, με τον τρόπο που τα απέσπασε όλα αυτά. Διαβάζουμε, ακούμε, μαθαίνουμε από τις φήμες, από τις εφημερίδες, από τον τύπο και γενικότερα από το διαδίκτυο, ότι η Κυβέρνηση φαίνεται να προκρίνει, ως μία πιθανή ή ως μία καλύτερη λύση, το μακροχρόνιο δανεισμό, την τακτική, δηλαδή, που ακολουθήθηκε στην περιβόητη συλλογή Στερν, για την οποία είχαμε μιλήσει, πριν από μερικούς μήνες.

Εδώ, υπάρχει, βεβαίως, ένα ερώτημα. Πώς μπορεί μια κυβέρνηση να αναγνωρίσει δικαίωμα δανεισμού σε μία άλλη, όταν δεν της αναγνωρίζει το δικαίωμα νομής, κυριότητας και ιδιοκτησίας; Είναι αντιφατικό. Είναι παράδοξο. Δεν χρειάζεται, νομίζω, να λέμε πάρα πολλά για το ζήτημα αυτό, για το οποίο, βεβαίως, έχουν ευθύνη, μέχρι σήμερα, οι ελληνικές κυβερνήσεις, γιατί δεν έκαναν όσα έπρεπε να κάνουν, με μία συνέχεια, με μια συνέπεια και με μια σταθερότητα. Η αλήθεια είναι ότι υπήρξαν και πολλά κενά διαστήματα. Όμως, αυτό που πρέπει, αυτή τη στιγμή, να κυριαρχήσει είναι ότι η κατοχή των πολιτιστικών αρχαιοτήτων της χώρας μας θα πρέπει, επιτέλους, να σταματήσει και η θέση αυτών των γλυπτών του Παρθενώνα, βεβαίως, δεν είναι στο Βρετανικό Μουσείο, αν είναι δυνατόν, είναι να επιστρέψουν στην κοιτίδα τους και να επανενωθούν με τα υπόλοιπα, έτσι ώστε αυτό το μνημείο Παγκόσμιας Πολιτιστικής Κληρονομιάς να αποκτήσει την ενιαία μορφή, αυτή τέλος πάντων, που είναι δυνατόν να αποκτήσει σήμερα.

**Έρχομαι, τώρα, στη Σύμβαση, για την οποία συζητάμε την ελληνογαλλική, για τις συμπαραγωγές των κινηματογραφικών έργων. Προσέξτε αυτό, το οποίο επιχειρείται, με τη Σύμβαση αυτή, δεν είναι τίποτα περισσότερο από μια επικαιροποίηση μιας παλαιότερης Σύμβασης, από το 1973, ακόμα και έχει ιστορικό ενδιαφέρον, να πούμε δυο λόγια. Μια Σύμβαση, η οποία υπογράφηκε, στις 12 Οκτωβρίου του 1973, την εποχή, δηλαδή, που εξελίσσεται η επιχείρηση ρετουσαρίσματος της Χούντας, το «πείραμα Μαρκεζίνη», όπως ονομάστηκε και το οποίο, βεβαίως, κατέρρευσε με ένα δραματικό, βεβαίως, τρόπο, με την εξέγερση του Πολυτεχνείου. Τότε, λοιπόν, υπογράφεται ανάμεσα στις δύο κυβερνήσεις της Γαλλίας και της Ελλάδας αυτή η ελληνογαλλική Συμφωνία συμπαραγωγής κινηματογραφικών έργων και αυτή η Συμφωνία επικυρώνεται, με κανονιστικό διάταγμα, το 1974, από την Κυβέρνηση Καραμανλή.**

 **Και μόνο αυτό το γεγονός ότι μιλάμε για μία Συμφωνία, η οποία έχει υπογραφεί, πριν από πενήντα χρόνια, νομίζω, συνηγορεί στο να συμφωνήσουμε όλοι ότι υπάρχει η ανάγκη του εκσυγχρονισμού, της επικαιροποίησης αυτής της Συμφωνίας. Το θέμα δεν είναι αυτό, βεβαίως και συμφωνούμε. Το θέμα είναι προς ποια κατεύθυνση θα γίνει αυτή η επικαιροποίηση και αυτός ο εκσυγχρονισμός και εδώ, βεβαίως, η Συμφωνία και δε θα μπορούσε να είναι και διαφορετικά δηλαδή, είναι σαφέστατη, έχει μεσολαβήσει, εν τω μεταξύ, η ίδια η ένταξη της χώρας μας στην Ευρωπαϊκή οικονομική κοινότητα, η οποία μετεξελίχθηκε στην Ευρωπαϊκή Ένωση. Με τους κανόνες, λοιπόν, αυτούς, τους οικονομικο-πολιτικούς, θα συνταχθεί και αυτή η καινούργια μάλλον ελληνογαλλική Συμφωνία για τον κινηματογράφο. Οι κανόνες αυτοί θα ισχύουν και για τις σχέσεις με τρίτες χώρες, οι οποίες δεν ανήκουν στην Ευρωπαϊκή Ένωση, αλλά έχουν συνάψει συμφωνίες οικονομικές. Έχουν συνάψει τη λεγόμενη «Σύμβαση του ευρωπαϊκού οικονομικού χώρου». Μια Σύμβαση, η οποία, βεβαίως, δεν μπορεί παρά να παίρνει υπόψη της, δεν γίνεται διαφορετικά, τις περιβόητες τέσσερις ελευθερίες της Συνθήκης του Μάαστριχτ, την ελευθερία κίνησης των κεφαλαίων, των εμπορευμάτων, των υπηρεσιών και του ανθρώπινου δυναμικού. Τα λέω αυτά, γιατί αυτή η Συμφωνία συνιστά μάλλον μια Συμφωνία καθαρά εμπορικού χαρακτήρα, που μιλάει για τους παραγωγούς των κινηματογραφικών ταινιών, δηλαδή, για το οικονομικό σκέλος του κινηματογράφου. Απαραίτητο, βεβαίως, αλλά όταν μιλάμε για ένα καλλιτεχνικό έργο, δεν είναι και το κυριότερο και δεν θα έπρεπε να είναι και το κυριότερο. Είναι, λοιπόν, μια Σύμβαση, με καθαρά εμπορικό χαρακτήρα, αφορά παραγωγούς, αφορά μεγάλες επιχειρήσεις του οπτικοακουστικού ακουστικού τομέα, οι οποίες δραστηριοποιούνται στη βιομηχανία του θεάματος και ιδίως στην κινηματογραφική βιομηχανία. Με βάση, λοιπόν, αυτά και με βάση τα χαρακτηριστικά, που παίρνει αυτή η επικαιροποίηση και αυτός ο εκσυγχρονισμός της Συμφωνίας, θα τοποθετηθούμε με το «παρών», κύριε Πρόεδρε, στη συγκεκριμένη Σύμβαση και θα γίνουμε ακόμα περισσότερο αναλυτικοί, στην αυριανή μας τοποθέτηση, στην Ολομέλεια.**

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής): Κυρίες και συνάδελφοι, παρατήρησα ότι οι προηγούμενοι ομιλητές τοποθετήθηκαν σε θέματα εκτός του θέματος του αντικείμενου του νομοσχεδίου. Προφανώς, ο καθένας μας έχει τη δυνατότητα να επιλέξει πώς θα τοποθετηθεί στην ομιλία του. Δεν υπάρχει καν θέμα επ’ αυτού.**

Απλά ήθελα να πω ότι όλοι ευχόμαστε να επανέλθουν, να επαναπατριστούν τα Γλυπτά του Παρθενώνα. Οπωσδήποτε, εφόσον γίνει αυτό, θα γίνει συζήτηση στην Επιτροπή για το θέμα αυτό. Καλό είναι να μη βασιζόμαστε σε φήμες ή δημοσιεύματα, αλλά να περιμένουμε τις όποιες εξελίξεις.

Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):**  Κύριε Πρόεδρε, αν θα μπορούσε, επειδή το αναφέρατε εσείς και επειδή το έχω ζητήσει δημοσίως, ζητάμε σύγκληση της Επιτροπής Μορφωτικών Υποθέσεων, για να ενημερωθούμε, αρμοδίως, στο Κοινοβούλιο και δι’ αυτού ο ελληνικός λαός, με το τι συμβαίνει με τις διαπραγματεύσεις για τα Γλυπτά του Παρθενώνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είμαι βέβαιος ότι η Υπουργός, εφόσον υπάρχουν εξελίξεις, θα ενημερώσει την Επιτροπή στον χρόνο, που θα κρίνει ότι έχει νέα να μεταφέρει στην Επιτροπή.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, συγγνώμη, που διακόπτω. Δεν είναι μόνο φήμες και δημοσιεύματα, έχουμε και επίσημες δηλώσεις από τον κυβερνητικό εκπρόσωπο και από την Κυβέρνηση, γύρω από το θέμα αυτό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** *(Ομιλεί εκτός μικροφώνου).*

Και ο κ. Μητσοτάκης, σήμερα στην Πρόεδρο της Δημοκρατίας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα συνεχίσουμε με τον Ειδικό Αγορητή της Ελληνικής Λύσης, τον κ. Μπούμπα. Έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Κύριε Υπουργέ, κυρίες και κύριοι συνάδελφοι, θέλω να μείνω στο θέμα της ελληνογαλλικής κινηματογραφικής προσέγγισης και μάλιστα, ήταν μια ευκαιρία να δούμε και σε τι θεμέλια μπορεί να βασισθεί ή τουλάχιστον τι λέει η ιστορία, ανάμεσα στον ελληνικό και γαλλικό κινηματογράφο και υπάρχουν βαθιές ρίζες. Αν διαβάσει κάποιος, θα δούμε από την εποχή του Ανρί Λακρουά, μέχρι και την Αγλαΐα Μητροπούλου, δηλαδή, τη δεκαετία του ‘50 και του ’60, που είχαμε την ελληνική και γαλλική ταινιοθήκη, υπάρχουν βάσεις. Ελλοχεύει, όμως, ο κίνδυνος να μην έχουμε μια εμπορευματοποίηση, αν θέλετε, της έβδομης τέχνης, επάνω στον ελληνικό και γαλλικό κινηματογράφο. Μην ξεχνάμε ότι και ο Βασίλης Κεκάτος, ως σκηνοθέτης, βραβεύθηκε στο Φεστιβάλ Καννών, αλλά να μην λησμονούμε και κάποιες ταινίες, που είναι επηρεασμένες από τη γαλλική κουλτούρα, όπως είναι ο αείμνηστος Θόδωρος Αγγελόπουλος, αλλά και ο Κώστας Γαβράς, σκηνοθέτης, ο οποίος σηματοδότησε, αν θέλετε, αυτή την ελληνογαλλική, θα λέγαμε, κινηματογραφική, πολιτιστική προσέγγιση από τότε που ο ίδιος ο Κώστας Γαβράς ήταν Πρόεδρος στη Γαλλική Ταινιοθήκη ή από την εποχή του Ζιλ Ντασέν και αυτά είναι γνωστά. Άρα, λοιπόν, βάσεις υπάρχουν.

Επειδή ο κινηματογράφος, το ξέρει ο καθείς, περνάει μηνύματα οικονομικού, κοινωνικού κυρίως περιεχομένου, δηλαδή, μπορεί να αντικατοπτρίσει, αν θέλετε, τον πολιτισμό, την κουλτούρα, το επίπεδο λαών και επειδή υπάρχουν βάσεις της ελληνογαλλικής φιλίας, εμείς ως Ελληνική Λύση, όμως κρατάμε κάποιες επιφυλάξεις, τις οποίες θα τις αναπτύξουμε, βέβαια και κατ’ άρθρο στην Ολομέλεια. Ξέρετε, η εμπορευματοποίηση κάποιων κινηματογραφικών παραγωγών είναι αυτό, το οποίο μας προβληματίζει, μας προβληματίζει, για να μην έχουμε μια μετάλλαξη, αλλοίωση μιας κινηματογραφικής συμπαραγωγής, κύριε Υπουργέ, που έχουν τοποθετηθεί βάσεις κουλτούρας, βάσεις ποιότητας και ανθρώπων, οι οποίοι διέπρεψαν, ως σκηνοθέτες και ως ηθοποιοί. Υπάρχουν αυτές οι επιφυλάξεις, διότι η εμπορευματοποίηση μπορεί πραγματικά να αλλοιώσει μηνύματα, να αλλοιώσει τη σύνθεση, για παράδειγμα, κάποιων αλλοδαπών, οι οποίοι δεν θα είναι Έλληνες ή Γάλλοι, προκειμένου αυτοί να βάλουν τη δική τους πινελιά, να βάλουν τη δική τους σφραγίδα. Αυτό το αναφέρω, απέναντι σε μία πλούσια ιστορία, από τη δεκαετία ακόμη του ’50, δηλαδή, δεν είναι κάτι τωρινό αυτή η σύμπραξη, αυτή η συμπαραγωγή ελληνικού και γαλλικού κινηματογράφου, απέναντι, αν θέλετε, σε μία χολιγουντιανή εμπορευματοποίηση, που έχει κατακλύσει, τις τελευταίες δεκαετίες. Καλό είναι η έβδομη τέχνη να κρατήσει τα σκήπτρα, να κρατήσει, δηλαδή, αυτά τα μηνύματα, που πρέπει να δώσει, αν θέλουμε να αναδείξουμε έναν ποιοτικό ελληνικό και γαλλικό κινηματογράφο σε μία χημεία πολιτιστική, κινηματογραφική, η οποία μπορεί να έλθει και να δημιουργήσει μια πάρα πολύ καλή αντίδραση για το κοινό. Θέλει, όμως, προσοχή. Θέλει προσοχή και για κάποιες αποφάσεις, που για μία ακόμη φορά εμείς θα πούμε ότι μπορεί να είναι δυστυχώς «Κρεωντικές» και το λέω αυτό από πλευράς κάποιων προσώπων, οι οποίοι θα κινούν τα νήματα και θα καθορίζουν αυτές τις συμπαραγωγές.

Σε ό,τι αφορά στην Κύρωση της παρούσας Συμφωνίας, είναι γνωστό, καταργείται αυτό που είχε από τις 12 Οκτωβρίου του 1973, δηλαδή, αυτή η Συμφωνία επί των ελληνογαλλικών κινηματογραφικών σχέσεων, η οποία κυρώθηκε, βέβαια, με ένα νομοθετικό διάταγμα του 1974 και αντικαθίσταται από την προς Κύρωση Συμφωνία. Πρέπει να εναρμονιστούμε, πρέπει να εγκλιματιστούμε, αυτό δεν είναι κακό. Ειδικότερα, διαφοροποιούνται με την παρούσα Συμφωνία ανάλογες συμμετοχές σε συμπαραγωγές, σε σχέση με τη Συμφωνία του 1973, καθώς μειώνεται το ελάχιστο και αυξάνεται το μέγιστο ποσοστό συνεισφοράς, τα οποία διαμορφώνονται σε 10% από 30% ή 20% και 90% από 70% και 80% αντίστοιχα. Να μην μπλέξουμε με τα νούμερα, αλλά και αυτό επί τοις εκατό στο θέμα της ποσόστωσης έχει τη σημασία του.

Κατά πόσο τώρα θα είναι ευνοϊκότερη αυτή η διαφοροποίηση για τους Έλληνες παραγωγούς, αυτό θα το δούμε επί του πρακτέου. Γι’ αυτό έχουμε κάποιες επιφυλάξεις, για να μην αλλοιωθεί αυτός ο χαρακτήρας των πολιτιστικών μηνυμάτων, που πρέπει να περάσουν από το τηλεθεάμον κοινό.

Από την άλλη πλευρά, η Κύρωση της Συμφωνίας, μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας, γι’ αυτές τις κινηματογραφικές συμπαραγωγές, αποτελεί μια διεθνή υποχρέωση, όπως είπαμε, της χώρας μας. Σκοπός, βέβαια, είναι και θα πρέπει να αποτελέσει αυτή η αμοιβαία αύξηση του αριθμού των διμερών συμπαραγωγών Ελλάδας-Γαλλίας, όχι μόνο της Γαλλίας, που έχει και το μεγαλύτερο ποσοστό συνεισφοράς των συμπαραγωγών. Δηλαδή, εκεί θα πρέπει να κρατηθεί, επί τοις εκατό, αν θέλετε, να το πούμε έτσι, μία ισορροπία έναντι της ποσόστωσης της συμπαραγωγής.

Τώρα, η προς Κύρωση Συμφωνία αναμένεται να ενισχύσει, βέβαια, τις ελληνο-γαλλικές, αυτό που λέγαμε νωρίτερα και τις γάλλο-ελληνικές κινηματογραφικές συμπαραγωγές, την εθνική οικονομία, αν θέλετε. Αυτό, όμως, που είναι σημαντικό, θα πρέπει να αποφευχθεί, εν προκειμένω, η συμμετοχή οργανισμών, συνδέσμων, μελών επιτροπών και υπουργών, οι οποίοι δυστυχώς, μπορούν να αλλοιώσουν αυτό το συγκεκριμένο πνεύμα. Δηλαδή, είναι αυτό που λέμε «οι κατάλληλοι άνθρωποι, του πολιτισμού, της τέχνης, του κινηματογράφου», αυτοί πρέπει να κινούν τα νήματα και όχι κάποιοι άλλοι δορυφορικά, που μπορούν να αλλοιώσουν τον πυρήνα.

Ειδικότερα στο άρθρο 10, πρέπει να διευκρινιστούν τα μέλη της Μεικτής Επιτροπής και οι εμπειρογνώμονες, που συμμετέχουν σε αυτήν, οι οποίοι, μάλιστα, ορίζονται μόνο με απόφαση του Διοικητικού Συμβουλίου του Ελληνικού Κέντρου Κινηματογράφου.

Στο άρθρο 3, δεν μπορούμε παρά να είμαστε αντίθετοι με διατάξεις, σύμφωνα με τις οποίες, με απόφαση του Υπουργού Πολιτισμού και Αθλητισμού, δύναται να ρυθμίζονται ειδικότερα θέματα, σχετικά με την εφαρμογή των όρων, που αναφέρει το Παράρτημα της Συμφωνίας. Είναι αυτό που είπαμε. Εκεί η εξουσία θα πρέπει να είναι ελεγχόμενη ή τουλάχιστον να μην είναι ανεξέλεγκτη, να μην είναι δηλαδή «Κρεοντικού τύπου».

 Κοινός στόχος των συμπαραγωγών και κινηματογραφικών έργων των δύο χωρών θα πρέπει να είναι η καλύτερη γνωριμία των δύο πολιτισμών, μέσω των εν λόγω έργων και η αύξηση της εθνικής οικονομίας, η οποία, με τα χρόνια, πλήττεται. Είναι γνωστό, θα πρέπει να βοηθηθεί και αυτό. Είναι από τη μία η κουλτούρα του πολιτισμού από την άλλη, όμως και η εθνική οικονομία, η οποία μπορεί κι αυτή να λειτουργήσει, με ένα θετικό πρόσημο.

Επιπλέον, κατ’ αναλογικής εφαρμογής της παραγράφου 2 του άρθρου 3 της παρούσης, θεωρούμε ότι οι αλλοδαποί, οι οποίοι αποτελούν το καλλιτεχνικό και τεχνικό προσωπικό της συμπαραγωγής, είναι κάτοχοι γαλλικής-ελληνικής άδειας διαμονής είτε άλλου ισοδύναμου εγγράφου, που έχει εκδοθεί από κράτος - μέλος της Ευρωπαϊκής Ένωσης ή άλλου κράτους - θα λέγαμε μέρος της Συμφωνίας για τον ευρωπαϊκό οικονομικό χώρο - δεν θα πρέπει να εξομοιώνονται με Έλληνες ή Γάλλους πολίτες. Γιατί το λέμε αυτό; Γιατί πιστεύουμε στον Έλληνα, πιστεύουμε στον Γάλλο και θα πρέπει εκεί να διατηρηθεί η καταγωγή και δεν είναι ρατσιστικό ξέρετε αυτό, αλλά δημιουργείται μετά ένα παζλ, το οποίο μπορεί να αλλοιώσει τη γαλλική και την ελληνική κουλτούρα, όπως τη Συμφωνία του 1973, το άρθρο 4, που λέει, ότι απαραίτητη προϋπόθεση αποτελούσε είτε η ιθαγένεια είτε η μόνιμη κατοικία των ειδικοτήτων αυτών, ενώ εδώ προστίθενται και άλλες προϋποθέσεις, ευνοϊκότερες για αλλοδαπούς. Αυτό το λέμε, διότι όταν μιλάμε για μία ελληνο-γαλλική συμπαραγωγή, θα πρέπει να διατηρηθεί μια ταυτότητα προέλευσης των δύο χωρών, που θα γίνει αυτό το πάντρεμα. Γιατί, αν μπούνε και κάποιοι άλλοι αλλοδαπής προέλευσης, θα αλλοιωθεί η ταυτότητα, αυτό που λέμε «γαλλική-ελληνική κουλτούρα». Εκεί έχουμε κάποιες επιφυλάξεις, απέναντι σε μια παγκοσμιοποίηση και του κινηματογράφου, αλλά εμείς αυτό πιστεύουμε, για να μπουν κάποιες στέρεες βάσεις, για να μη χαθεί και να μην εμπορευματοποιηθεί η όλη αυτή κατάσταση.

Επιφυλασσόμαστε για κάποια άρθρα, τα οποία θα αναλύσουμε στην Ολομέλεια, κύριε Πρόεδρε. Σε συνολική φάση, πιστεύουμε ότι πρέπει να στηριχθεί ο κινηματογράφος και ο ελληνικός και ο γαλλικός και να βγει ένα αποτέλεσμα, το οποίο θεωρούμε μπορεί να συνεισφέρει σε αυτό που λέμε γενικότερα «πολιτιστικό γίγνεσθαι». Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛEIOΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Κλέων Γρηγοριάδης, από το ΜέΡΑ25.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Καταρχάς, καλή χρονιά σε όλους σας, αγαπητοί συνάδελφοι και συναδέλφισσες. Θα ξεκινήσω από μια παρατήρηση, με αφορμή την αρχή του λόγου του συναδέλφου, Εισηγητή της Νέας Δημοκρατίας, κυρίου Ιάσωνα Φωτήλα. Αγαπητέ συνάδελφε, συμμεριζόμαστε όλοι φαντάζομαι εδώ, σε αυτή την Επιτροπή, την άποψή σας για το πόσο σημαντικός και σπουδαίος είναι ο πολιτισμός για τη χώρα μας, την Ελλάδα. Φαίνεται, δυστυχώς, μια κρίσιμη στιγμή της ιστορίας μας να μην τη συμμερίζεται η Πρόεδρος της Δημοκρατίας μας. Πρόεδρος, θυμίζω, στον ελληνικό λαό, που τυχόν μας ακούει. Που έγινε Πρόεδρος, με ψήφους της Νέας Δημοκρατίας, του ΣΥΡΙΖΑ, του ΠΑΣΟΚ και δεν ξέρω ποιου άλλου, αλλά όχι τις δικές μας, πάντως. Αυτά για αρχή.

Συζητάμε σήμερα, κύριε Πρόεδρε, κυρίες και κύριοι συνάδελφοι για μία Συμφωνία, που γίνεται, στα πλαίσια της Σύμβασης του Συμβουλίου της Ευρώπης για τις κινηματογραφικές συμπαραγωγές και ο πυρήνας της συνοψίζεται στην αποστροφή της Αιτιολογικής της εν λόγω Σύμβασης, όπου διαβάζω: «Η Σύμβαση κρίνεται απαραίτητη, λόγω της τεχνολογικής, οικονομικής και χρηματοοικονομικής προόδου, που έχει συντελεστεί στον τομέα της κινηματογραφικής βιομηχανίας, καθώς και στο έντονο ενδιαφέρον, που εκδηλώνεται παγκοσμίως, για πολυμερείς διεθνείς κινηματογραφικές συμπαραγωγές».

 Διαβάζοντας, λοιπόν, ως ΜέΡΑ25, πίσω από τις γραμμές, αναρωτιόμαστε τι και ποιους αφορούν, άραγε, αυτές οι Συμφωνίες εν τέλει;

 Την καλλιτεχνική δημιουργία, μήπως;

 Τους καλλιτέχνες, τους ηθοποιούς, τους σκηνοθέτες, τους τεχνικούς, τους εργαζόμενους στο καλλιτεχνικό έργο;

 Όχι. Ένα τεράστιο «όχι», δυστυχώς, είναι η απάντηση και εδώ.

 Τους παραγωγούς και μόνο αφορά, τους οποιουσδήποτε κερδοσκόπους θέλουν να αποκτήσουν ευεργετήματα φοροαπαλλαγών και λοιπών ευεργετημάτων, που προσφέρουν οι χώρες από μόνες τους σε παραγωγές ταινιών και φυσικά να καταστήσει χώρες, σαν τη δική μας, δήθεν συμπαραγωγούς, βορά στην πραγματικότητα των μεγάλων στούντιο, ως φτηνές και μόνο τοποθεσίες γυρισμάτων, με αναλώσιμους, μάλιστα, ντόπιους εργαζόμενους από όλες τις απόψεις.

 Θυμίζω εδώ, γιατί δεν είπα τυχαία τη λέξη «αναλώσιμους», το περίφημο γύρισμα, το πολυδιαφημισμένο, πριν από ένα χρόνο, εάν θυμάμαι καλά στη Θεσσαλονίκη, της περίφημης ταινίας με το γνωστό τίτλο «Αναλώσιμοι Νο 4», όπου είχαμε πολλούς τραυματισμούς, αλλά ένας τεχνικός τραυματίστηκε σχεδόν θανάσιμα. Και επίσης, θυμίζω ότι σε αυτή την περίφημη παραγωγή που, ήδη, έχει δώσει ένα δείγμα γραφής, οι Έλληνες, που ουσιαστικά προσελήφθησαν, ήταν μόνο χαμάληδες, δεν υπάρχει άλλος χαρακτηρισμός, κουβαλητές και χαμάληδες. Αυτό ήταν οι Έλληνες, που προσελήφθησαν, κανένας ηθοποιός πραγματικά εκεί, κανένας σκηνοθέτης, κανένας στο team το σκηνοθετικό.

Αυτά, εμμέσως πλην σαφώς, ορίζονται από το άρθρο 2 της παραγράφου 2 της Συμφωνίας, που καλούμαστε να εγκρίνουμε. Όπως αναφέρεται εκεί «κινηματογραφικές συμπαραγωγές απολαμβάνουν πλεονεκτήματα της νομοθεσίας σχετικά με την εγχώρια κινηματογραφική βιομηχανία, όπως ισχύουν στην επικράτεια καθενός από τα δύο μέρη της Συμφωνίας» και εν προκειμένω της Ελλάδας και της Γαλλίας. Στην πράξη, δηλαδή, κύριε Πρόεδρε, η έννοια της ανταγωνιστικότητας και μόνο είναι το ζήτημα, που κομίζει η παρούσα Συμφωνία.

Εάν η Ελλάδα θέλει να προσελκύσει κινηματογραφικές παραγωγές, πρέπει να έχει ένα κανονιστικό πλαίσιο ανταγωνιστικό, γι’ αυτό και λέμε ότι αυτές οι Συμφωνίες δεν αφορούν, σε καμία περίπτωση, τους δημιουργούς, αλλά αποκλειστικά και μόνο τους επιχειρηματίες.

Μέσα σε αυτά τα πλαίσια, έρχεται, βεβαίως να δέσει και το ζήτημα της υποβάθμισης των πτυχίων των καλλιτεχνών, με το Προεδρικό Διάταγμα 85, θυμίζω, το νέο προσοντολόγιο. Σε αυτό τι κάνετε;

 Υποβαθμίζετε τις καλλιτεχνικές σπουδές, εξομοιώνοντάς τες με τη δευτεροβάθμια εκπαίδευση, ενώ είναι, βεβαίως, ανώτερες σπουδές. Προσωπικά κατέχω πτυχίο, από το 1986, από την Ανωτέρα Δραματική Σχολή του Θεάτρου Τέχνης του Κάρολου Κουν και θα τρίζουν τα κόκαλα του Κουν, που γίνεται Γυμνάσιο και Λύκειο η Σχολή, που έφτιαξε αυτός ο άνθρωπος, που επηρέασε και κατηύθυνε το παγκόσμιο θέατρο, για περίπου μισό αιώνα. Αυτά είναι τα αποτελέσματα και τα επιτεύγματά σας.

 Θα είμαστε σαφείς και ανοιχτοί με τον ελληνικό λαό. Όλο αυτό γίνεται, για να εξυπηρετήσετε και πάλι τα ιδιωτικά κολλέγια, για να καταργήσετε στην πράξη αυτό, που δεν μπορέσατε να κάνετε στην τελευταία αναθεώρηση του Συντάγματος, του άρθρου 16 του Συντάγματός μας το οποίο, βεβαίως, ορίζει ότι «η κάθε είδους παιδεία στην Ελλάδα οφείλει να είναι δημόσια».

Απαιτείται, λοιπόν, η άμεση απόσυρση του κατάπτυστου Προεδρικού Διατάγματος, η διασφάλιση των εργασιακών δικαιωμάτων των κατόχων πτυχίων καλλιτεχνικών σπουδών, ως ανώτερες σπουδές, τις πρώην Τ.Ε. και η ίδρυση, κυρίως, αυτό, ένα αίτημα που εδώ και είκοσι χρόνια ζητάει ο κλάδος των Τεχνών στην Ελλάδα, επιτέλους αντί για πισωγύρισμα, δηλαδή, πριν από το 1983, όπου η Υπουργός Πολιτισμού Μελίνα Μερκούρη έκανε Ανώτερες Σχολές τη Σχολή του Εθνικού Θεάτρου, τη Σχολή του Θεάτρου Τέχνης και δύο – τρεις άλλες, που αξίζαν τον κόπο, ξαναγυρνάμε τώρα εμείς στο Μεσαίωνα του πριν του 1983, όπου είμαστε Μέση Εκπαίδευση.

 Επομένως, το ζήτημα είναι να γίνει κάτι θετικό για τη χώρα μας και το θετικό θα γίνει, επειδή άνοιξε, με λάθος της Προέδρου της Δημοκρατίας, ο διάλογος επιτέλους για τη δημιουργία Ακαδημίας Παραστατικών Τεχνών, Δημόσιας, βέβαια και με τα Ιδρύματα - αυτό το λέμε μετ΄ επιτάσεως - εκτός αυτής της Ακαδημίας διά ροπάλου - με συγχωρείτε για την έκφραση είναι μεταφορική, δια ροπάλου, λοιπόν, εκτός τα Ιδρύματα του κ. Νιάρχου, του κ. Λάτση και του κ. Ωνάση κ.λπ., η Ακαδημία, βεβαίως, η οποία αυτή Ακαδημία, όταν δημιουργηθεί, θα πληροί τις επιταγές του άρθρου 16 του Συντάγματός μας, κύριε Πρόεδρε.

Επιφυλασσόμαστε για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Νικόλαος Γιατρομανωλάκης, Υφυπουργός Πολιτισμού και Αθλητισμού.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Κυρίες και κύριοι, πρώτα απ’ όλα, καλή χρονιά σε όλους και σε όλες. Εύχομαι αυτή η χρονιά, πραγματικά, να είναι μια χρονιά πολύ καλή γενικά, για τη χώρα μας και για την ανθρωπότητα και να δούμε τις εντάσεις, που υπάρχουν, διεθνώς, να υποχωρούν και φυσικά να είναι μια πολύ καλή χρονιά και για τον πολιτισμό μας.

 Για να ξεκινήσω με το κυρίως θέμα της σημερινής μας συνεδρίασης, θεωρώ ότι αυτή η Συμφωνία την οποία ζητάμε να Κυρωθεί, η Ελληνογαλλική Συμφωνία για τις κινηματογραφικές παραγωγές, είναι μια πάρα-πάρα πολύ σημαντική συμφωνία.

Δεν θα αναφερθώ εκτενώς και κατ’ άρθρο στη Συμφωνία, γιατί έτσι κι αλλιώς ο Εισηγητής της Νέας Δημοκρατίας, ο κύριος Φωτήλας, ήδη αναφέρθηκε. Βέβαια, θα πω κάποια βασικά πράγματα, τα οποία θεωρώ ότι είναι σημαντικά, σε σχέση με τη Συμφωνία και θα προσπαθήσω να απαντήσω και σε κάποια από τα ερωτήματα, που τέθηκαν από την Αντιπολίτευση και μετά, με χαρά να τοποθετηθώ και πάνω σε μια σειρά άλλων ζητημάτων, που τέθηκαν, στις εισηγήσεις των Βουλευτών, που μίλησαν, πριν από εμένα.

Σε σχέση με τη Συμφωνία, ήθελα να πω, ότι προφανώς επικαιροποιεί και εκσυγχρονίζει ένα μοντέλο, αλλά δεν κάνει μόνο αυτό.

Πρώτα από όλα, θα ήθελα να δώσω μια διευκρίνηση και σε σχέση με αυτά που είπε ο αγαπητός Ειδικός Αγορητής, από το Κίνημα Αλλαγής. Δεν αποτελεί μια αναπαραγωγή της Συμφωνίας με το Συμβούλιο της Ευρώπης, γιατί απλούστατα, η Γαλλία δεν έχει συμβληθεί σε αυτή τη Συμφωνία.

Επομένως, είναι πάρα πολύ σημαντικό ότι η Γαλλία, που είναι ο βασικός και μοναδικός παραγωγός, ως χώρα στην Ευρώπη, αλλά δεν έχει συμβληθεί με την άλλη Συμφωνία, που κυρώσαμε πέρυσι, στο ελληνικό Κοινοβούλιο - πάλι είχαμε κάνει στην Επιτροπή Μορφωτικών Υποθέσεων την πρώτη μας κουβέντα για αυτήν - κάναμε μια δεύτερη παράλληλη Συμφωνία με τη Γαλλία, ακριβώς γιατί δεν υπάρχει, δηλαδή, δεν είναι μέσα συμβεβλημένη η Γαλλία στην άλλη Συμφωνία του Συμβουλίου της Ευρώπης.

Άρα, επεκτείνουμε το κομμάτι αυτό, με μια ευνοϊκή για τη χώρα μας συμφωνία και σε αυτό θέλω να απαντήσω και στο Κομμουνιστικό Κόμμα ότι δεν μιλάμε για μια απλή επικαιροποίηση, αλλά μιλάμε και για μια ουσιαστική βελτίωση των όρων για μια χώρα, σαν την Ελλάδα.

Πώς γίνεται αυτό;

Μειώνοντας το απαιτούμενο ποσοστό του Α.Ε.Π. μιας μικρής χώρας, συγκριτικά με την Γαλλία, που είναι η Ελλάδα, στο 10%, που σημαίνει, ότι είναι πολύ πιο εύκολο να προχωρήσουμε σε τέτοιου τύπου συμπαραγωγές.

Επομένως, είναι πραγματικά μια Συμφωνία, η οποία ευνοεί τη χώρα μας και θεωρώ ότι είναι επιτυχία του Υπουργείου Πολιτισμού και του Ελληνικού Κέντρου Κινηματογράφου, το οποίο ξεκίνησε -αν θέλετε, με το ομόλογό του Κέντρο- με το Γαλλικό Κέντρο Κινηματογράφου αυτή τη συζήτηση της επικαιροποίησης μιας Συμφωνίας, η οποία, όπως είπαν και οι προηγούμενοι, είναι 50 ετών και σαφέστατα έχρηζε επικαιροποίησης.

Κάτι που με κάνει να αναρωτιέμαι, είναι γιατί δεν είχε συμβεί και μέχρι σήμερα;

Εν πάση περιπτώσει, αυτή η Συμφωνία θεωρούμε ότι πραγματικά μπορεί να δώσει αυξημένες δυνατότητες στους Έλληνες παραγωγούς να λάβουν μέρος σε ελληνογαλλικές συμπαραγωγές, με όλα τα πλεονεκτήματα, που έχει μία ελληνογαλλική συμπαραγωγή, με τον τρόπο, που αντιμετωπίζεται μια ελληνογαλλική συμπαραγωγή, σε μία μεγάλη κινηματογραφική αγορά, όπως είναι η γαλλική.

Επίσης, θα ήθελα να πω και κάτι ακόμα, γιατί τέθηκε ήδη δύο-τρεις φορές, η λέξη, «εμπορευματοποίηση».

Η Αρχή η οποία διαχειρίζεται αυτή τη Συμφωνία, από την πλευρά της Ελλάδας, είναι το Ελληνικό Κέντρο Κινηματογράφου.

Το Ελληνικό Κέντρο Κινηματογράφου είναι ένας φορέας, ο οποίος αξιολογεί χρηματοδοτικά προτάσεις, βάσει ποιοτικών κριτηρίων. Δεν είναι ένα αυτόματο Ταμείο, που χρηματοδοτεί. Θέτει πάντοτε τις προδιαγραφές, που έχουν να κάνουν με την ποιότητα των ταινιών. Αυτός είναι ο σκοπός του και αυτός είναι ο προσανατολισμός του. Επομένως, ίσα-ίσα, σε ένα δύσκολο διεθνώς οπτικοακουστικό περιβάλλον, όπου ουσιαστικά έχουμε από τη μία την έντονη παρουσία του αμερικανικού κινηματογράφου και από την άλλη την ανάγκη, που είχε αναπτύξει και η Ευρωπαϊκή Επιτροπή, δηλαδή, της διατήρησης -της πολιτιστικής ας το πούμε- του κινηματογράφου, ως ένα συστατικό απαραίτητο της πολιτιστικής ταυτότητας κάθε ευρωπαϊκής χώρας, είναι κάτι πολύ σημαντικό.

 Σε σχέση με το θέμα, που έθεσε η κυρία Αναγνωστοπούλου, για το Ταμείο. Το Ταμείο αυτό υπήρχε, όντως και διακόπηκε από την πλευρά των Γάλλων, γιατί υπήρχαν πολλές επιφυλάξεις, την περίοδο 2018 – 2019, για το πώς διαχειριζόταν από την ελληνική πλευρά. Εγώ ο ίδιος συναντήθηκα με τον γαλλικό κινηματογράφο, τελευταία φορά στις Κάννες, για την υπογραφή της Συμφωνίας, αλλά και νωρίτερα, τον Ιανουάριο του 2022, πριν από ένα χρόνο περίπου στο Παρίσι, προκειμένου να ενεργοποιηθεί ξανά αυτό το Ταμείο. Συμφωνώ, απολύτως, μαζί σας, ότι αυτό το Ταμείο θα ήταν πάρα πολύ χρήσιμο και προσπαθούμε να άρουμε τις επιφυλάξεις της γαλλικής πλευράς, σε σχέση με την ύπαρξη αυτού του Ταμείου.

 Επίσης, από κει και πέρα, τέθηκε νομίζω ένα ερώτημα από το Κίνημα Αλλαγής ή ίσως και από την Ελληνική Λύση, σε σχέση με την Επιτροπή. Αυτή είναι μια επιτροπή, η οποία ουσιαστικά επιβλέπει την εφαρμογή της Συμφωνίας και προβλέπεται ότι η σύνθεσή της θα αποφασιστεί από τον Ελληνικό Κινηματογράφο, που είναι η αρμόδια αρχή και σκοπός της είναι ακριβώς να επιβεβαιώνει ότι η Συμφωνία τηρείται κανονικά.

 Σε σχέση με τις παρατηρήσεις του ΜέΡΑ25, για την Ελληνογαλλική Συμφωνία, κύριε Γρηγοριάδη, μιλάτε σαν να μην έχετε παίξει σε ταινία. Σαν να μην ξέρετε πώς δουλεύει το σύστημα το κινηματογραφικό. Προφανώς, υπάρχει παραγωγή. Η παραγωγή δεν είναι ότι παίρνει τα λεφτά, τα βάζει στην τσέπη της και πάει ταξίδι στη Βραζιλία. Από την παραγωγή, μετά διαχέεται η αμοιβή σε όλους τους ανθρώπους και σε όλους τους συντελεστές μιας ταινίας. Αυτό είναι το μοντέλο, έχετε παίξει σε ταινίες και το ξέρετε. Επομένως, μην παρουσιάζετε μια κατάσταση, σαν να είναι κάτι άλλο. Έτσι γίνονται οι ταινίες, διεθνώς. Όσο γι’ αυτό που λέτε, ότι αυτό θα βοηθήσει τις νέες παραγωγές, τουναντίον, με αυτή τη Συμφωνία και με την αυξημένη δυνατότητα, που δίνουμε στους Έλληνες παραγωγούς να συμμετέχουν σε συμπαραγωγές, δίνουμε δυνατότητα φωνής στους Έλληνες και επομένως, δεν γινόμαστε ένα όμορφο σκηνικό. Τουναντίον, γινόμαστε μια χώρα, με πολύ πιο έντονη παρουσία στα κινηματογραφικά δρώμενα και αυτό φάνηκε και στις Κάννες.

 Φάνηκε στις Κάννες, πρώτα από όλα, σε επίπεδο ξένων παραγωγών, γιατί δεν γυρίστηκαν μόνο «οι Αναλώσιμοι», κ. Γρηγοριάδη, αλλά γυρίστηκε το «Τρίγωνο της Θλίψης» στη Χιλιαδού, που πήρε το χρυσό Φοίνικα, στις Κάννες. Όμως, πέραν αυτού, γυρίζονται και πάρα πολλές σημαντικές μικρές και μεγάλες ταινίες, ελληνικές και κάποιες από αυτές αναγνωρίστηκαν στις Κάννες. Επομένως, να μην υποτιμούμε καθόλου τη δουλειά, που κάνουν οι Έλληνες κινηματογραφιστές και πως συμφωνίες, σαν αυτή, αποτελούν πολύτιμα εργαλεία γι’ αυτούς. Ήταν απαίτηση όλου του κινηματογραφικού κόσμου να υπάρξει αυτή η Συμφωνία και αυτό πράξαμε.

 Θα ήθελα να πω το εξής και απευθύνομαι στην Βουλευτή από το ΣΥΡΙΖΑ. Απάντησα σε εσάς, κυρία Αναγνωστοπούλου, αφενός, γιατί τοποθετηθήκατε και καλά κάνατε, είναι δικαίωμά σας, απλώς, έπρεπε να απαντήσω και να εξηγήσω το γιατί. Υπάρχει μια φράση, που αναπαράγεται, το τελευταίο διάστημα, με αφορμή όλη αυτή την ιστορία, που έχει προκύψει, γύρω από το Προεδρικό Διάταγμα. Εσείς δεν την αναφέρατε, σήμερα και χαίρομαι γι’ αυτό, αλλά, ανέφερε ο κ. Γρηγοριάδης ότι η Κυβέρνηση διατηρεί την προσβλητική μετατροπή όλων των πτυχίων των καλλιτεχνών, σε πτυχία ισοδύναμα με το απολυτήριο λυκείου.

 Θα περάσω στην ουσία αυτού, αλλά πρώτα ήθελα να θυμίσω κάτι. Το 2017, η Πανελλήνια Ομοσπονδία Θεάματος - Ακροάματος λέει ότι οι καλλιτέχνες βρίσκονται σε ένα επαγγελματικό αδιέξοδο, αφού αντιμετωπίζονται, ως απόφοιτοι Λυκείου. Το Προεδρικό Διάταγμα, για το οποίο συζητάμε είναι του 2022. Άρα, μήπως αυτή η συζήτηση πάει πολύ πιο βαθιά και τελικά δεν έχει να κάνει με το Προεδρικό Διάταγμα; Διότι, αν έχει να κάνει με το Προεδρικό Διάταγμα, γιατί το έλεγαν οι καλλιτέχνες, από το 2017; Αυτό είναι ένα ερώτημα ειλικρινές και γνήσιο. Δεν είναι ένας τρόπος να στρίψω τη συζήτηση. Νομίζω, κυρία Αναγνωστοπούλου, ξέρετε ότι όσο ανοιχτή είστε εσείς στο διάλογο, άλλο τόσο είμαι και εγώ. Με μεγάλη χαρά, θέλω να κάνουμε μια συζήτηση ουσιαστική για το θέμα της καλλιτεχνικής εκπαίδευσης, αλλά αυτή η συζήτηση δεν μπορεί να μην γίνει σε μια ειλικρινή βάση και από μία ειλικρινή αφετηρία, όπου όλοι θα ξέρουμε ακριβώς τι έχει συμβεί και όλοι θα ξέρουμε ακριβώς τι είναι το πεδίο, το οποίο αντιμετωπίζουμε.

Πάμε, λοιπόν, στην ουσία του ζητήματος. Σας είπα και πριν από λίγο και νομίζω αποδεικνύεται ότι το ζήτημα που ανέκυψε, δεν σχετίζεται με το Προεδρικό Διάταγμα. Δεν το λέω εγώ. Σας διάβασα μια ανακοίνωση καλλιτεχνών, πριν από έξι χρόνια. Επομένως, ας δούμε τι είναι το Προεδρικό Διάταγμα αυτό. Τι αφορά; Ποιους αφορά; Ποιους δεν αφορά και γιατί υπάρχουν αυτές οι αναφορές στους καλλιτέχνες; Επίσης, τι κάναμε, τι κάνουμε, ως Κυβέρνηση και τι ειπώθηκε στη σύσκεψη, που έγινε υπό τον Πρωθυπουργό, τη Δευτέρα.

Πρώτα απ’ όλα, δεν αφορά και δεν αφορούσε ποτέ τη διαβάθμιση των πτυχίων. Δεν αφορά το πώς αντιμετωπίζονται τα πτυχία των δραματικών σχολών ακαδημαϊκά. Εξάλλου, δεν θα μπορούσε να αφορά αυτό το πράγμα, γιατί δεν αγγίζει το Προεδρικό Διάταγμα τέτοια ζητήματα. Η διαβάθμιση των πτυχίων ορίζεται, με έναν πολύ συγκεκριμένο τρόπο: Με το Εθνικό Πλαίσιο Προσόντων. Το Εθνικό Πλαίσιο Προσόντων, το οποίο δεν έχει να κάνει με το προσοντολόγιο του δημοσίου, έχει διαβαθμίσει από το 2015. Αυτό έγινε το 2015, από την Κυβέρνηση ΣΥΡΙΖΑ και εκεί έχουν παραμείνει οι δραματικές σχολές και οι ανώτερες σχολές χορού, στο επίπεδο 5. Το απολυτήριο Λυκείου είναι σε επίπεδο 4 και παραμένει. Το πτυχίο του Πανεπιστημίου είναι στο επίπεδο 6. Αυτό δεν άλλαξε και δεν υπήρξε οποιαδήποτε μεταβολή. Άρα, αν μιλάμε για ακαδημαϊκό επίπεδο εξίσωσης απολυτηρίου Λυκείου, με τίτλο σπουδών από δραματική σχολή, δεν ισχύει.

Πάμε στο κομμάτι το επαγγελματικό – μισθολογικό, που αφορά το δημόσιο. Γιατί το προσοντολόγιο αφορά το δημόσιο. Δεν αφορά την ελεύθερη αγορά. Δεν αφορά τον τρόπο, με τον οποίον ένα θέατρο προσλαμβάνει ηθοποιούς. Ένα σχήμα προσλαμβάνει μουσικούς και ούτω καθεξής. Ποιους αφορά, λοιπόν; Αφορά τους καλλιτέχνες, που π.χ. προσλαμβάνει το Εθνικό Θέατρο; Όχι. Έβγαλε ποτέ το Εθνικό Θέατρο προκήρυξη, που είπε ότι θέλουμε ηθοποιούς για το τάδε έργο, την τάδε παράσταση, Δ.Ε. ή Τ.Ε. ή Π.Ε.; Ποτέ. Κι ούτε πρόκειται να κάνει. Γιατί; Γιατί ο νομοθέτης, ήδη, έχει προβλέψει ότι το καλλιτεχνικό έργο δεν αξιολογείται με αυτόν τον τρόπο και οι προσλήψεις των καλλιτεχνών εξαιρούνται από αυτή τη διαδικασία. Εξαιρούνται από το ΑΣΕΠ. Αφορά, λοιπόν, ποιους; Αφορά μήπως τους μουσικούς στις ορχήστρες μας; Στην Κρατική Ορχήστρα Αθηνών, την Κρατική Ορχήστρα Θεσσαλονίκης; Όχι. Και εκεί υπάρχει ρητή εξαίρεση και μάλιστα, υπάρχει και πρόβλεψη για τα μισθολογικά πολύ συγκεκριμένη, η οποία τηρείται στο ακέραιο και θα τηρηθεί στο ακέραιο. Ποιους, λοιπόν, αφορά; Αφορά, ενδεχομένως, καλλιτέχνες που θα προσληφθούν για καλλιτεχνικό έργο από δήμους; Θυμίζω ότι κάποιοι δήμοι έχουν δημοτικά θέατρα. Κάποιοι δήμοι έχουν φιλαρμονικές μπάντες, κάποιοι δήμοι έχουν σχολές χορού ή ωδεία. Εκεί, λοιπόν, κανονικά ούτε αυτούς αφορά. Πραγματικά, δεν τους αφορά. Αυτό, όμως που διαπιστώσαμε, είναι ότι ενδεχομένως, κάποιοι από αυτούς τους φορείς δεν ακολούθησαν τη διαδικασία, που περιέγραψα πριν για το Εθνικό Θέατρο, όταν μιλάμε για πρόσληψη ηθοποιών για μια παράσταση, ενός ΔΗΠΕΘΕ, αλλά έχουν κάνει κάποιες δικές τους διαδικασίες, μέσα στις οποίες προσλαμβάνουν ανθρώπους. Και επειδή αυτό θέλουμε να το λύσουμε, ώστε να μην ακολουθούν αυτές τις δικές τους διαδικασίες, αλλά να ακολουθούν μια σοβαρή διαδικασία, που προϋποθέτει οντισιόν και να γίνεται σωστά η δουλειά αυτή, τι κάνουμε και τι λέμε;

Αφενός, λέμε ότι επεκτείνουμε την εξαίρεση, η οποία ήδη υπάρχει στους εποπτευόμενους φορείς του Υπουργείου Πολιτισμού και άλλους εποπτευόμενους φορείς άλλων Υπουργείων. Την επεκτείνουμε και για τους ΟΤΑ - και στο μισθολογικό και στο θέμα της πρόσληψης. Και, επίσης, πολύ σημαντικό αυτό, κατά τη γνώμη μου. Και νομίζω, κυρία Αναγνωστοπούλου, απαντά και στο ερώτημα - όχι μόνο το δικό σας, αλλά και των καλλιτεχνών. Κάνουμε κάτι, που για μένα είναι τομή. Αποσυνδέουμε, τελείως, την εκπαιδευτική βαθμίδα από τον καλλιτέχνη. Λέμε ότι δεν έχει σημασία η βαθμίδα σου, προκειμένου να προσληφθείς και - για να προλάβω, ενδεχομένως, απορίες και αγωνίες- τον τρόπο, με τον οποίο θα αποζημιωθείς, θα αμειφθείς.

Φυσικά, αυτό είναι κάτι πάρα πολύ σημαντικό. Αυτό είναι που αποφασίστηκε τη Δευτέρα και αυτό είναι που θα νομοθετηθεί και τώρα. Και μετά, θα ακολουθήσει και η ΚΥΑ, προκειμένου να εφαρμοστεί. Αυτή είναι η μεγάλη διαφορά.

Αλλά, θα ήθελα να μιλήσουμε και για το ευρύτερο θέμα, το οποίο είναι και το θέμα, το οποίο υποβόσκει. Με αφορμή όλη αυτή την ιστορία, που έχει προκύψει, με αφορμή το Π.Δ., που έχει να κάνει με το θέμα της ύπαρξης επιπέδου ανωτάτων σπουδών στις παραστατικές τέχνες.

Άκουσα και την κυρία Αναγνωστοπούλου να λέει ότι ο ΣΥΡΙΖΑ εισηγείται κάτι τέτοιο. Και άκουσα και τον κύριο Κλέωνα Γρηγοριάδη. Είπαμε και εμείς ότι αξίζει τον κόπο και πρέπει να το μελετήσουμε, πρέπει να το δούμε αυτό. Εξ ου και αυτές οι Επιτροπές.

Επίσης, να διαβεβαιώσω όλες και όλους ότι προφανώς θα διαβουλευθούμε και με τους καλλιτέχνες και τους θεσμικούς εκπροσώπους των καλλιτεχνών, τα Σωματεία –όπως, εξάλλου, κάνουμε. Τα Σωματεία ήταν οι πρώτοι, που είδαμε και στις 27 Δεκεμβρίου, για το θέμα του Π.Δ. Επίσης, η πόρτα μας ήταν και είναι ανοιχτή, όλα αυτά τα χρόνια. Το γνωρίζουν και τα ίδια τα μέλη των Σωματείων.

Όμως, θέλω να ρωτήσω το εξής. Μίλησε ο κ. Γρηγοριάδης και είπε ότι γύρω από όλο αυτό υποκρύπτεται μια - ας το πούμε - βούληση της Κυβέρνησης να στηρίξουμε τα κολέγια και την ιδιωτική καλλιτεχνική εκπαίδευση. Το ίδιο ακριβώς έλεγαν και επί ΣΥΡΙΖΑ και υπήρχαν και κάποιες ανακοινώσεις. Αυτό που θέλω να ρωτήσω τον κύριο Γρηγοριάδη είναι το εξής. Ο ίδιος είπε, πριν από λίγο, ότι είναι απόφοιτος της Δραματικής Σχολής του Θεάτρου Τέχνης. Είναι μια πάρα πολύ σοβαρή και πάρα πολύ σπουδαία και ιστορική σχολή. Είναι, όμως, ιδιωτική. Είναι ιδιωτική!

Θέλω, λοιπόν, να ρωτήσω τον κύριο Γεωργιάδη, έναν απόφοιτο ιδιωτικής Δραματικής Σχολής, σε σχέση με το άρθρο 16: Θα έπρεπε το Θέατρο Τέχνης να έχει δικαίωμα να κάνει δραματική Σχολή ανώτατη, πανεπιστημιακού επιπέδου; Θα ήσασταν σύμφωνοι εκεί να μην ακολουθήσουμε το άρθρο 16 του Συντάγματος; Διότι, ουσιαστικά, πρέπει να κάνουμε τη συζήτηση αυτή –αν την κάνουμε – εφ’ όλης της ύλης. Και να είμαστε ειλικρινείς και μεταξύ μας και, κυρίως, απέναντι στους σπουδαστές των Σχολών, στους αποφοίτους των Σχολών και στην κοινή γνώμη.

Εάν, λοιπόν - εμείς είμαστε διατεθειμένοι και το δείξαμε και πρώτη φορά, σε επίπεδο Πρωθυπουργού - ανοίξουμε την κουβέντα αυτή, θα πρέπει όλοι να μιλήσουμε ανοιχτά, ειλικρινά και να βάλουμε όλα τα θέματα επί τάπητος. Αυτό, λοιπόν, με μεγάλη χαρά να το κάνουμε και το έχουμε ξεκινήσει.

Κλείνω, με μια μικρή αναφορά, σε σχέση με ένα - δύο θέματα, που έθεσε η Βουλευτής του ΣΥΡΙΖΑ, κυρία Αναγνωστοπούλου. Είπε ότι έλαβαν κάποιες πρωτοβουλίες. Αναφέρθηκε στις πρωτοβουλίες, που ελήφθησαν, από την Κυβέρνηση ΣΥΡΙΖΑ-ΑΝΕΛ, την περίοδο διακυβέρνησής τους: Η μία αφορά στο θέμα της καλλιτεχνικής εκπαίδευσης και το θέμα της ισοτιμίας. Το θέμα της ισοτιμίας, μακάρι να έλυνε προβλήματα. Δυστυχώς, δεν έλυσε προβλήματα και θα σας το πω πάρα πολύ απλά. Εάν εσείς και εγώ είμαστε απόφοιτοι της ίδιας δραματικής Σχολής και ο ένας έχει πάρει το πτυχίο του στις 8 Ιουνίου του 2003 και ο άλλος έχει πάρει το πτυχίο στις 11 Ιουνίου του 2003, διαφοροποιούμαστε. Αυτό συνέβη με την ΚΥΑ. Και αυτό επηρέασε τόσο πολύ τα πράγματα, που ο ΕΟΠΠΕΠ - το 2018, όχι τώρα - έστειλε μια Εγκύκλιο και είπε ότι «Αυτήν την ΚΥΑ δεν μπορούμε να την εφαρμόσουμε. Πρέπει να ξεκαθαρίσετε πράγματα, γιατί αλλιώς δεν είναι εφαρμόσιμη».

Άρα, τελικά, η πρόθεση της κυρίας Κονιόρδου ήταν ειλικρινέστατη και ήθελε να βρει λύση. Το πιστεύω ακράδαντα, κυρία Αναγνωστοπούλου και έχω συζητήσει ο ίδιος προσωπικά με την κυρία Κονιόρδου γι’ αυτό το θέμα, όμως, τελικά στην πράξη δεν διευκόλυνε.

Δυστυχώς το ίδιο συνέβη και με το νομοσχέδιο της πνευματικής ιδιοκτησίας. Κληρονομήσαμε, όχι την ΕΔΕΜ, αλλά την ΕΥΕΔ, έναν κρατικό φορέα, ένα περίεργο μόρφωμα. Ο τρόπος που επέλεξε η Κυβέρνηση ΣΥΡΙΖΑ-ΑΝΕΛ να διαχειριστεί την κρίση, που έσκασε στα χέρια της, όταν χρεοκόπησε η ΑΕΠΙ, δεν ήταν ο ενδεδειγμένος και, δυστυχώς, ακόμα και τώρα, προσπαθούμε να εξομαλύνουμε την κατάσταση στα πνευματικά δικαιώματα. Θα το καταφέρουμε, γιατί πλέον νομίζω ότι έχουμε κερδίσει την εμπιστοσύνη των φορέων, που εμπλέκονται, αλλά δεν είναι μια διαδρομή, που είναι ομαλή και σίγουρα δεν είναι ένα θέμα, που λύθηκε επί των ημερών του ΣΥΡΙΖΑ. Για τις επιχορηγήσεις ήμασταν στα 479.000 ευρώ, το 2015, αλλά ας μην πω για τότε, να πω για το 2017, που, όντως, ξαναμπήκε, με έναν πιο δυναμικό τρόπο το θέμα των επιχορηγήσεων στο τραπέζι. Τότε, λοιπόν, ήταν 2. 300.000 για το σύγχρονο πολιτισμό το ύψος των επιχορηγήσεων. Το 2020, ήταν 9,7 εκατομμύρια, το 2021, ήταν 11,4 εκατομμύρια. Νομίζω, ότι τα νούμερα μιλούν από μόνα τους.

Ως προς το ΕΜΣΤ, δυστυχώς, όταν πήγα στο ΕΜΣΤ, πρώτη φορά, ως Γενικός Γραμματέας Σύγχρονου Πολιτισμού, τον Αύγουστο 2019, βρήκα ένα κτίριο ρημαγμένο, βρήκα ταβάνια να στάζουν νερά. Βρήκα το Ίδρυμα «Σταύρος Νιάρχος», το οποίο είχε αποφασίσει να δώσει μια δωρεά, επί ΣΥΡΙΖΑ, στο ΕΜΣΤ, προκειμένου να ανοίξει, να απειλεί ότι θα αποσύρει τη χρηματοδότησή του και να πρέπει να τρέξουμε να διασφαλίσουμε αυτά τα χρήματα. Αυτό ακριβώς βρήκα και επίσης δεν βρήκα διευθυντή, γιατί η διαγωνιστική διαδικασία, που προσπάθησε να κάνει η κυρία Ζορμπά ναυάγησε παταγωδώς.

Αντιθέτως, εμείς κάναμε δυο διαγωνιστικές διαδικασίες, οι οποίες ολοκληρώθηκαν, μία και για τον διευθυντή του Κρατικού Θεάτρου Βορείου Ελλάδος και μία για τον διευθυντή του Εθνικού Θεάτρου. Θέλω να πω, ότι νομίζω ότι και εσείς και εμείς αναγνωρίζουμε τις δυσκολίες αυτού του τομέα. Πολλές φορές, ο κόσμος, που δεν ασχολείται με τον πολιτισμό, δεν τις αναγνωρίζει. Εμείς έχουμε τη δυνατότητα, σε μεγαλύτερο βάθος να τις γνωρίζουμε. Επομένως, ας είμαστε προσεκτικοί στο πώς θα διατυπώνουμε αυτά τα πράγματα.

Αυτά ήθελα να πω. Ελπίζω ότι σε σχέση με την ελληνογαλλική συμφωνία, που είναι και το βασικό θέμα της σημερινής συζήτησης, ότι θα είναι όλα τα κόμματα θετικά. Θεωρώ, ότι είναι μια πολύ θετική συμφωνία για τους Έλληνες κινηματογραφιστές και αυτούς είχαμε κατά νου, όταν την εισηγούμασταν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Αναγνωστοπούλου, η συζήτηση επεκτάθηκε και καλώς έγινε και σε κοινοβουλευτικό έλεγχο κατ’ ουσίαν, πέραν του θέματος του νομοσχεδίου. Εν γνώσει μου το άφησα να γίνει, μην πάμε σε δευτερολογίες, γιατί μετά θα πρέπει να απαντήσει πάλι ο Υπουργός.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Ναι, δεν θα μπω σε αυτή τη συζήτηση, απλώς θέλω να πω για το 2017 και έτσι γίνεται πάντα, έτσι πιέζονται οι κυβερνήσεις, όταν ακούνε την κοινωνία, είχε μείνει κόσμος μετέωρος από το 2003 και μετά όταν καταργήθηκαν τα ΤΕΙ, ως τεχνικά, ως ανώτερα εκπαιδευτικά ιδρύματα και έγιναν ανώτατα. Εκεί έμεινε μετέωρος ο κόσμος του πολιτισμού, ο πτυχιούχος, γιατί από τη Μεταπολίτευση και μετά από τη Μελίνα Μερκούρη αποδιδόταν ο ορισμός Τ.Ε.. Η ΚΥΑ, λοιπόν, του 2018 αποκατέστησε αυτή τη μεγάλη αδικία, γιατί οι άνθρωποι ήταν πράγματι όμηροι και ήταν λυκειακής εκπαίδευσης, αφού είχε χαθεί η βαθμίδα «ανώτερη εκπαίδευση».

Ας ξεμπερδέψουμε το ακαδημαϊκό από το επαγγελματικό προσοντολόγιο, είναι πάρα πολύ σημαντικό. Μιλάμε για το επαγγελματικό και κύριε Γιατρομανωλάκη, σας καλώ και τώρα, γιατί ειλικρινά δεν κατάλαβα κάτι θέλατε να διορθώσετε. Κάνετε, Προεδρικό Διάταγμα και γίνονται Δ.Ε. οι άνθρωποι; Αν υπάρχουν κάποια προβλήματα, τα οποία δεν ξέρουμε, δεν τα έχουμε καταλάβει, με νομοθετική ρύθμιση δεν λύνονται τα προβλήματα, δεν υποβαθμίζεται η οντότητα και η επαγγελματική οντότητα και τα εργασιακά δικαιώματα, των ανθρώπων του πολιτισμού. Εγώ σας ξανακαλώ, από εδώ, γιατί οι άνθρωποι του πολιτισμού έχουν συγκεκριμένα αιτήματα, να αποσυρθεί αυτή η διάταξη και να γίνει συζήτηση σε άλλη βάση. Να αποσυρθεί, όμως. Οι άνθρωποι χάνουν επαγγελματικά και εργασιακά δικαιώματα. Αυτό είναι το μείζον αυτή τη στιγμή. Για τα άλλα, εσείς θα εμμένετε στις θέσεις σας, για το τι κάνατε και εμείς στις δικές μας. Δεν απασχολεί, όμως τους ανθρώπους του πολιτισμού, αυτή τη στιγμή.

 **ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Τον λόγο έχει ο κ. Γρηγοριάδης.

 **ΚΛΕΩΝ ΓΡΙΓΟΡΙΑΔΗΣ (Ειδικός Αγορητής του ΜεΡΑ 25):** Αγαπητέ, κύριε Γιατρομανωλάκη, φαντάζομαι ότι παρανοήσατε αυτό, που είπα. Θα σας το ξαναδιαβάσω, ακριβώς, όπως το διάβασα και πριν. Μια φράση είναι, για να μπουν τα πράγματα στη θέση τους.

 Λέει το ΜεΡΑ25: Απαιτείται άμεση απόσυρση του Προεδρικού Διατάγματος, του κατάπτυστου, θα συμπλήρωνα εγώ, διασφάλιση των εργασιακών δικαιωμάτων των κατόχων πτυχίων καλλιτεχνικών σπουδών, ως ανώτερες σπουδές, πρώην Τ.Ε. Αυτό που είπα, κύριε Γιατρομανωλάκη, το επαναλαμβάνω, για να μην υπάρχουν αμφιβολίες, ήταν ότι το πτυχίο μου, το 1986, που αποφοίτησα από το Θέατρο Τέχνης, έγραφε και γράφει ακόμα «Ανωτέρα Δραματική Ιδιωτική Σχολή του Θεάτρου Τέχνης».

Επομένως ήταν και βεβαίως, μακριά από εμάς η οποιαδήποτε νόθευση του άρθρου 16 του Συντάγματος. Δεν ζητάμε να γίνει η σχολή μας, η πρώην ή η νυν, του Θεάτρου Τέχνης ή κάποια άλλη, ακαδημία. Ζητάμε, ανεξάρτητα από τις υπάρχουσες ιδιωτικές σχολές, που θα διατηρήσουν τον τίτλο τους ότι παρέχουν απολυτήριο ανώτερων σπουδών, ανεξάρτητα, παράλληλα με αυτό, την ίδρυση δημόσιας Ανώτατης Ακαδημίας Παραστατικών Τεχνών και με τα ιδρύματα, τα αμαρτωλά ιδρύματα «Λάτση», «Βαρδινογιάννη», «Νιάρχου», «Ωνάση», κ.λπ. εκτός. Αυτό λέμε. Δεν λέμε ότι μέσα σε αυτή την Ακαδημία Παραστατικών Τεχνών παρανόμως να υπεισέλθει το Θέατρο Τέχνης ή το Ωδείο Αθηνών.

Λέμε να μην μας ξαναγυρίζετε στη Μέση Εκπαίδευση. Αυτό λέμε. Κλείνω, κύριε Πρόεδρε, λέγοντας ότι χθες ήμουν, βέβαια, στη συγκέντρωση, είναι ο θεσμικός μου ρόλος, αλλά και ο ρόλος της ψυχής μου, να είμαι στη συγκέντρωση των καλλιτεχνών. Ήταν χιλιάδες, κύριε Γιατρομανωλάκη, έξω από το Υπουργείο Παιδείας, το οποίο δεν έδειξε την ίδια διάθεση, που λέτε ότι θα δείξετε εσείς, δεν κατέβηκε κανείς να μας πει, με διάφορες προφάσεις. Μείναμε εκεί ώρες. Όταν λέω «χιλιάδες», ήταν οι απόφοιτοι των δραματικών, οι φοιτητές των δραματικών, ήταν τα παιδιά, που φοιτούν στα καλλιτεχνικά λύκεια, ήταν οι καθηγητές τους, ήταν άπειροι ηθοποιοί, γνωστοί και άγνωστοι, ήταν σκηνοθέτες, ήταν χορευτές, ήταν οι πάντες. Λέτε οι πάντες να έχουν τόσο λάθος και το Υπουργείο σας να είναι το μόνο, που έχει δίκιο;

 **ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Τον λόγο έχει ο Υφυπουργός.

 **ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Δυο σύντομα σχόλια και τα υπόλοιπα, να τα συζητήσουμε και στην Ολομέλεια και εκτός. Δεν έχω καμία αντίρρηση και το ξέρετε.

Πρώτα από όλα ναι είναι υποχρέωσή μας, κύριε Γρηγοριάδη και δική σας και όλων των Βουλευτών και των Υπουργών και δική μου να λέμε τα πράγματα ακριβώς, όπως είναι και να μην υποδαυλίζουμε, ενδεχομένως, κάποιες καταστάσεις και να εξηγούμε ακριβώς τι διεκδικούμε, τι θέλουμε και επίσης, εκεί που νιώθουμε ότι αδικηθήκαμε, να εξηγούμε πού έγκειται η αδικία. Δυστυχώς, δεν είναι σαφές, αυτή τη στιγμή αυτό, γιατί ας πούμε, η κυρία Αναγνωστοπούλου το έθεσε πολύ καθαρά, πριν από λίγο και είπε «το θέμα δεν είναι το ακαδημαϊκό, είναι το επαγγελματικό-μισθολογικό». Εδώ έχουμε μια ξεκάθαρη τοποθέτηση και θα πάω και σε αυτό. Δώστε μου μισό λεπτό και θα φτάσω και σε αυτό. Το γενικό ότι αυτό το Π.Δ. υποβάθμισε - το οποίο δεν συνέβη και σας το ξαναλέω - ούτε σε ακαδημαϊκό επίπεδο ούτε σε μισθολογικό, αλλά κατά τα άλλα, αυτό υποβάθμισε τα πτυχία των δραματικών σχολών, δεν έχει οποιαδήποτε βάση.

Πάμε, λοιπόν, να δούμε πολύ σύντομα, γιατί υπάρχουν οι καλλιτέχνες σε αυτό το Π.Δ. και για ποιες θέσεις. Είναι για αυτούς, που προσλαμβάνονται, όπως σας είπα νωρίτερα, από εποπτευόμενους φορείς δικούς μας; Όχι. Είναι για καλλιτεχνικό έργο, που παράγεται σε ΟΤΑ, σε δήμους; Όχι. Υπάρχουν και κάνουμε μια αναζήτηση, μαζί με το Υπουργείο Εσωτερικών και βρήκαμε, υπάρχουν κάποιες λίγες θέσεις στο δημόσιο τομέα - αυτή τη στιγμή, νομίζω, μιλάμε για λιγότερα από 100 άτομα - όπου είναι θέσεις μη καλλιτεχνικές και μη καλλιτεχνοεκπαιδευτικές, που ζητούν ανθρώπους με καλλιτεχνικό πτυχίο.

Παράδειγμα είναι μια θέση στην ΔΥΠΑ, στον παλιό ΟΑΕΔ, παράδειγμα είναι 2 θέσεις στο Νοσοκομείο στο Δαφνί. Μιλάμε για αυτές τις θέσεις; Να το δούμε αυτό, να το πούμε στο Υπουργείο Εσωτερικών, να δούμε τι θα κάνουμε.

Σε σχέση με το άλλο θέμα, που θέτετε, κυρία Αναγνωστοπούλου, πρώτα από όλα, σε σχέση με το μισθολογικό των μουσικών των ΟΤΑ, έχει βγάλει, ήδη, εγκύκλιο το Υπουργείο Εσωτερικών, είναι το σημείο 13 στην εγκύκλιο, που εξέδωσαν, στις 30/12/22, αν δεν κάνω λάθος και λέει ότι αυτά, που είχε προβλέψει η διάταξη Σκουρλέτη, για να είμαι ακριβολόγος, δεν τα αγγίζουμε, άρα δεν συντρέχει ούτε εκεί οποιοσδήποτε λόγος ανησυχίας. Γι’ αυτούς, που δεν γνωρίζουν, η διάταξη Σκουρλέτη αφορά τα μισθολογικά των μουσικών σε ΟΤΑ. Όσο δε για τις προβλέψεις, που προέκυψαν από την ΚΥΑ, μετά τη διάταξη – ας την πούμε «διάταξη Κονιόρδου» για να συνεννοηθούμε – που έχει να κάνει με το ΤΕ και εκεί είπαμε και το ξαναλέω και εγώ σήμερα και εδώ εμφατικά ότι δεν επηρεάζεται κανένα μισθολογικό ή επαγγελματικό κεκτημένο αυτών των ανθρώπων. Δεν πρόκειται και δεν υπήρξε ποτέ πρόθεση της Κυβέρνησης να επηρεαστεί οποιοδήποτε τέτοιο κεκτημένο.

Τα υπόλοιπα, με χαρά να τα συζητήσουμε και αύριο και εκτός Κοινοβουλίου. Σας ευχαριστώ πολύ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Πάντως, κύριε Υπουργέ, εάν δεν φύγει αυτό το ΔΕ υπονομεύει τα πτυχία και τα επαγγελματικά και εργασιακά δικαιώματα. Το ακαδημαϊκό πρέπει να το λύσουμε με τη διαβάθμιση, γιατί συνέχεια θα επανερχόμαστε σε αυτή τη συζήτηση.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Με χαρά, το θέλω και εγώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Αποσύρετέ το, για να ξεκινήσει μια πραγματική συζήτηση, που δεν θα υπονομεύει και δεν θα υποβαθμίζει τους ανθρώπους του πολιτισμού. Είναι τόσο απλό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Πολιτισμού και Αθλητισμού. Ανακεφαλαιώνουμε τις θέσεις των κομμάτων. Ο Εισηγητής της Πλειοψηφίας έχει ψηφίσει υπέρ, η Εισηγήτρια της Μειοψηφίας εξέφρασε επιφύλαξη, ο Ειδικός Αγορητής του Κινήματος Αλλαγής το ίδιο, ο Ειδικός Αγορητής του Κομμουνιστικού Κόμματος δήλωσε «παρών», ο Ειδικός Αγορητής της Ελληνικής Λύσης δήλωσε επιφύλαξη και ο Ειδικός Αγορητής του ΜέΡΑ25 επίσης, δήλωσε επιφύλαξη.

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 1 έως 4 γίνονται δεκτά ως έχουν, κατά πλειοψηφία. Γίνεται δεκτό και το ακροτελεύτιο άρθρο και το σχέδιο νόμου στο σύνολό του. Συνεπώς, το σχέδιο νόμου του Υπουργείου Πολιτισμού και Αθλητισμού «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές» γίνεται δεκτό επί της αρχής, επί των άρθρων και στο σύνολο του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 14.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**